TIADA ALASAN PARLIMEN DITANGGUH ISNIN DEPAN, KP KESIHATAN TAK HARUS JADI ALAT POLITIK

Majlis Presiden Pakatan Harapan meneliti trend yang berlaku di Parlimen pada Khamis, 29 Julai lalu, iaitu siri penangguhan selepas terbitnya kenyataan media Istana Negara.
Kenyataan tersebut antara lain telah menyatakan bahawa Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan telah mengelirukan Ahli-Ahli Dewan Rakyat pada 26 Julai dengan berkata pembatalan Ordinan-Ordinan Darurat telah mendapat perkenan KDYMM Seri Paduka Baginda Yang di-Pertuan Agong.
Kenyataan tersebut juga telah berkata permohonan pembatalan semua Ordinan Darurat oleh Kerajaan Perikatan Nasional gagal menghormati kedaulatan undang-undang dan telah membelakangi fungsi dan kuasa Seri Paduka Baginda selaku Ketua Umum Negara seperti yang termaktub di dalam Perlembagaan Persekutuan.
Pada Khamis lalu, sidang telah ditempohkan empat kali. Salah satu alasan yang diguna ialah terdapat sejumlah kes positif COVID-19 di Parlimen, yang menyaksikan semua yang berada di Parlimen dihalang dari keluar dan diarah melakukan ujian saringan COVID-19.
Ketua Pengarah Kesihatan, Tan Sri Dr Noor Hisham Abdullah telah memaklumkan bahawa 1,183 orang telah disaring di mana 11 didapati positif COVID-19. Dari 11 ini, 1 membuat saringan RT-PCR manakala 10 yang lain membuat saringan RTK.
Berdasarkan laporan Ketua Pengarah Kesihatan, kadar positif di Parlimen adalah 0.9%, manakala nilai ambang (threshold) yang disaran WHO bagi menentukan jumlah ujian saringan yang mencukupi ialah 5%. Ini bermaksud tidak ada jumlah kes positif COVID-19 yang signifikan di Parlimen sepanjang minggu lalu.
Oleh itu, isu jangkitan COVID-19 tidak boleh dan tidak patut dijadikan alasan untuk menutup atau menangguh sidang Parlimen yang perlu diteruskan pada Isnin, 2 Ogos 2021.
Majlis Presiden menggesa semua pihak termasuk pegawai-pegawai Kementerian Kesihatan untuk tidak bersekongkol dengan Kerajaan Perikatan Nasional untuk melakukan helah untuk sengaja menutup sidang Parlimen pada Isnin ini.
Jika Parlimen ditutup dengan hanya dengan kadar kurang daripada 1%, Parlimen berkemungkinan besar tidak akan bersidang lagi kerana hakikatnya COVID-19 akan terus berada di dalam masyarakat (endemic) bukan hanya di Malaysia, malah di seluruh dunia.
Kami juga memberi amaran keras kepada Tan Sri Mahiaddin Md Yassin agar tidak memperalat agensi dan Kementerian-Kementerian, termasuk Ketua Pengarah Kesihatan, untuk menutup Parlimen pada Isnin ini.
Ketua Pengarah Kesihatan juga diingatkan agar tidak membenarkan diri beliau diperalat demi menutup Parlimen dan menghalang sidang khas seperti yang dititah KDYMM Seri Paduka Baginda Yang di-Pertuan Agong.
Walau apapun yang berlaku, Ahli-Ahli Parlimen tidak boleh dihalang dari hadir ke Parlimen pada hari Isnin ini untuk melaksana tugas dan tanggungjawab kami kepada Rakyat dan Negara, serta melaksana sumpah yang telah kami angkat iaitu untuk memelihara, melindungi serta mempertahankan Perlembagaan Persekutuan.
Tan Sri Mahiaddin wajib mendengar suara Rakyat yang mahu titah KDYMM Seri Paduka Baginda Yang di-Pertuan Agung dijunjung dengan membahas dan memutuskan Ordinan-Ordinan Darurat di Parlimen pada Isnin ini.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

4.3

7

votes
Article Rating
Kongsikan artikel ini


MAHIADDIN ADALAH BALA SEBENAR BAGI MALAYSIA

Ketika Najib Razak jadi Perdana Menteri, ramai di antara kita ketika itu berasa malu menjadi warganegara Malaysia.
Skandal 1MDB dan pelbagai karenah Rosmah Mansor sebagai isteri Perdana Menteri yang terpapar dalam hampir semua media adalah antara dua isu yang menyumbang kepada perkara itu.
Ke mana-mana saja kita pergi, isu berkaitan 1MDB dan Rosmah tidak pernah lekang menjadi pokok perbualan serta perbincangan yang tidak berkesudahan di kalangan orang ramai.
Setiap hari, setiap minggu dan setiap bulan pasti ada saja isu-isu baru yang timbul berkaitan 1MDB dan Rosmah yang bukan saja disiarkan di media nasional, bahkan menjangkau ke peringkat internasional.
Skandal 1MDB dan Rosmah boleh dikata mencetus nama yang buruk bagi negara sehingga ada di antara mereka yang ke luar negara tidak mahu mengaku diri mereka sebagai rakyat Malaysia.
Mereka sebaliknya lebih selesa mengaku datang daripada Brunei atau Singapura.
Namun demikian, itulah yang kemudiannya mendorong rakyat berazam kuat untuk menjatuhkan BN dan menamatkan era pentadbiran Najib.
Alhamdulillah, berkat penyatuan rakyat, BN akhirnya berjaya ditumbangkan pada PRU 2018.
Walaupun PH yang menjadi kerajaan selepas itu tidak lama tempohnya iaitu hanya selama 22 bulan dan banyak masalah yang timbul sepanjang tempoh tersebut lebih disebabkan ketidakjujuran Tun Mahathir Mohamad yang mempunyai agenda peribadi terlalu tinggi, selain tidak berpegang pada janji, tetapi kejayaan mengakhiri penguasaan BN tetap suatu sejarah manis yang banyak baiknya untuk rakyat serta negara.
Jika BN tidak ditumbangkan dan Najib masih Perdana Menteri lagi, kita mungkin sukar membayangkan bagaimana tambah bergayanya Jho Low dan Rosmah sehingga ke hari ini.
Itu belum termasuk lagi puluhan pegawai-pegawai Najib yang kerana kalahnya BN itu, maka bekas Perdana Menteri itu sendiri pada hari ini kenal siapa di antara mereka yang benar-benar setia serta mengenang budi dan siapa yang hanya menempek untuk mencari kekayaan semata-mata, lalu sanggup menikamnya semula.
Apabila kuasa PH berakhir yang kemudian digantikan oleh PN melalui pengkhianatan dan pintu belakang, Mahiaddin Md Yasin akhirnya dilantik sebagai Perdana Menteri.
Selama 15 bulan PN berkuasa sehingga ini, meskipun Mahiaddin tidak terlibat dengan skandal mega seperti 1MDB misalnya dan isteri beliau juga tidak seperti Rosmah, tetapi pemerintahannya terlalu banyak kecerlaruan dan caca marba sehingga membuatkan rakyat meluat serta menyampah dengannya.
Tidak cukup dengan sentiasa berselindung di sebalik Covid19 untuk mengekalkan kuasanya, yang terbaru pula sanggup menangguhkan Parlimen pada Isnin depan pun melalui alasan yang sama.
Sudahlah tiada keabsahan dan mendatangkan banyak kesusahan, Mahiaddin juga terlihat sanggup derhaka beberapa kali terhadap titah Yang Dipertuan Agong dek kerana bimbang kuasa dalam genggamannya terlepas daripada tangan.
Bagi rakyat, tindakan derhaka berkali-kali sehingga Agong berasa amat dukacita lantaran diketepikan dalam keputusan kerajaan membatalkan darurat, seterusnya disertai warkah peribadi baginda untuk menjawab kenyataan media PMO, semua itu adalah gambaran kerajaan yang tidak layak untuk mentadbir negara.
Kerajaan tidak seharusnya berbalah dengan Agong selaku Ketua Negara, bahkan sehingga baginda menggunakan ganti nama Beta dalam warkah peribadinya menjawab kenyataan media PMO, ia ialah langkah yang menunjukkan Agong ingin memberitahu Perdana Menteri bahawa baginda adalah Raja dan Ketua Negara bagi Malaysia.
Berbalah dengan istana sehingga menyebabkan berlakunya krisis perlembagaan, disertai dengan tindakan menafikan peranan Parlimen melalui darurat dan kemudian menangguhkan sidang Isnin depan lantaran bimbang asakan blok pembangkang, Mahiaddin sebenarnya telah mempertaruhkan nasib rakyat demi kepentingan peribadi dan jawatan semata-mata.
Sepatutnya, dalam amalan demokrasi, beliau harus sentiasa terbuka dan berlapang dada untuk diuji keabsahan dan sokongan yang dimilikinya di mana kalau lulus ujian, kekallah menjadi Perdana Menteri dan jika gagal, harusnya sedia untuk berundur.
Demokrasi bukan laluan untuk Perdana Menteri berdalih kerana takut dan bacul berdepan realiti dijatuhkan.
Lantaran sudah berkali-kali berdalih dan dan mengelak untuk kedudukannya diuji, tahap meluat dan menyampah rakyat kini sedang memuncak terhadapnya.
Kalau dengan mengelak dan berdalih itu kerana beliau seorang Perdana Menteri yang hebat, mampu membuatkan rakyat gembira dan negara sentiasa sejahtera, tidak mengapalah juga.
Ini tidak, sementara bermati-matian mempertahankan jawatannya itu, rakyat sebaliknya makin sengsara dengan kes bunuh diri dan kematian terus mencatat angka yang tinggi setiap hari.
Lalu, di mana logiknya Mahiaddin mahu terus bertahan lagi?
Di dalam negara, kelakuan Mahiaddin sekarang ini tidak kurang membuatkan rakyat mula rasa malu dan meluat dengan perangainya.
Kalau di era Najib, ramai yang malu mengaku sebagai warganegara Malaysia berikutan isu dalam negara telah membusuk hingga ke merata dunia, di era Mahiaddin pula lebih ramai yang mahu berpindah ke luar negara.
Ramai yang kini malu berperdana-menterikan Mahiaddin yang langsung tiada perasaan malu untuk terus kekal berkuasa, walau tiada keabsahan, mengguna pelbagai helah untuk menutup Parlimen, menjadikan Covid19 sebagai alasan dan sehingga sanggup derhaka kepada Raja.
Celaru dan huru-haranya negara ini tidak lain adalah disebabkan ketidakmampuan dan kegagalannya, ditambah-buruk lagi kerana beliau punya muka tak malu yang enggan menyedari bahawa dianya adalah seburuk-buruk Perdana Menteri berbanding semua pendahulunya.
Negara di bawah kepimpinannya sedang bergerak ke belakang dengan langsung tiada kemajuan dan rekod baik sejak 15 bulan lalu.
Berbanding Covid19, bala sebenar bagi kita sebenarnya ialah Mahiaddin itu sendiri.
(ShahbudinHusin 01/08/2021)

4.3

7

votes
Article Rating
Kongsikan artikel ini


ISMAIL SABRI JANGANLAH SUKA BUKA PINTU BELAKANG…

Dalam parti, Ismail Sabri Yaakob adalah Naib Presiden. Dia bukan Presiden dan bukan Timbalan Presiden. Dia juga bukan Pengerusi BN.
Dia TPM. Tetapi itu bukan tiket untuk Ismail Sabri bulldoze Presiden UMNO dan Pengerusi BN. Dia perlu dapat consent Presiden UMNO jika babit soal parti.
Hatta untuk buat pertemuan dengan MP UMNO dan BN, perlu dapat persetujuan dari Pengerusi BN.
Mana boleh Presiden buat perjumpaan, Naib Presiden pun buat perjumpaan pada tarikh dan waktu yang sama.
Apatah lagi dalam perkara yang babit soal dasar parti dan keputusan yang sudah dibuat oleh MKT. Jangan ubah keputusan MKT. Tidak boleh ada dua nakhoda. Pecah UMNO.
https://premium.sinarharian.com.my/article/152779/fokus/semasa/eksklusif-30-mp-bn.
Menurut Nazri Aziz, “Takkan kerana Zahid tiada, maka keputusan tidak boleh dibuat? Soalnya apakah Presiden maklum. Sudahlah itu guna letterhead BN. Baca.
Biarlah, yang penting kandungan sah – TPM
Bolehkah seorang Timbalan Ketua Bahagian guna letterhead UMNO Bahagian buat kenyataan yang babit soal dasar tanpa kebenaran Ketua Bahagian?
Rosaklah parti kalau begitu. Zahid pun boleh kata, “saya dah tutup pintu depan……tetapi..
DR. PUAD ZARKASHI
Ahli MT UMNO.

5

3

votes
Article Rating
Kongsikan artikel ini


JIKA UMNO BERJAYA RAMPAS KUASA PM, MAMPUKAH ISMAIL SABRI JADI PENGGANTI ATAU MALAYSIA LEBIH GAGAL SEPERTI GAGALNYA MARA DIGITAL?

Bukanlah perkara rahsia lagi bahawa UMNO sememangnya diketahui umum mempunyai matlamat mahu merampas kerusi Perdana Menteri daripada Mahiaddin Md Yasin.
Di sebalik penarikan sokongan UMNO kepada Mahiaddin, keputusan parti itu merestui perlantikan Ismail Sabri Yaakob sebagai Timbalan Perdana Menteri yang disertai dengan gesaan agar Perdana Menteri berundur daripada jawatannya, tujuannya tidak lain ialah dengan harapan agar pemilikan kerusi Perdana Menteri dapat berpindah kepada Ahli Parlimen Bera itu.
Dengan direstui Zahid Hamidi dan Najib Razak untuk beliau menerima jawatan Timbalan Perdana Menteri, Ismail Sabri diyakini akan memangku jawatan Perdana Menteri kiranya Mahiaddin berjaya diundurkan.
Dengan sudah pun sedia tergolong dalam kumpulan kluster kabinet, restu Zahid Hamidi dan Najib kepadanya memberi makna bahawa Ismail Sabri boleh dikira memiliki sokongan daripada kluster mahkamah dan juga daripada kluster kabinet bagi tujuan merampas kerusi Perdana Menteri daripada Mahiaddin.
Meski dua golongan berkenaan nampak macam berbalah, asal untuk UMNO dapat semula jawatan Perdana Menteri, bila-bila masa dalil dan hujah boleh dicipta untuk menghalalkan perdamaian.
Sebab itu, meskipun Ismail Sabri terus menyatakan sokongannya bersama kluster kabinet terhadap kepimpinan Mahiaddin, Zahid Hamidi dan Najib dalam masa yang sama terus-menerus mengkritik, mengasak dan mencari salah Perdana Menteri, seterusnya menggesa pengundurannya.
Bersama penolakan rakyat dan blok pembangkang terhadap Perdana Menteri, asakan Zahid Hamidi dan Najib tidak lain adalah bertujuan untuk sama-sama melemahkan kedudukan Mahiaddin.
Lantaran itu, tidak hairan, walau pun menolak dan menggesa pengunduran Mahiaddin, Zahid Hamidi dan Najib kekal dengan pendirian mempertahankan kerajaan pintu belakang PN ini.
Maksud tersirat daripada permainan ini ialah apabila Mahiaddin berjaya dijatuhkan, maka tampuk kepimpinan kerajaan PN diharapkan akan berpindah untuk diambil alih oleh Ismail Sabri.
Meski pun kalah PRU14 pada 2018 lalu, cita-cita tersembunyi UMNO ialah mahu segera kembali mengusai kerajaan dengan secepat mungkin.
Bagi tujuan tersebut, di samping terus dengan asakan, kiranya ada sebarang pengundian atau usul yang memungkinkan Mahiaddin dijatuhkan, misalnya seperti yang berlaku di Perak sebelum ini, majoriti Ahli Parlimen UMNO hampir pasti akan menyokong usul berkenaan.
Walaupun tujuannya ternampak untuk memenuhi aspirasi rakyat yang benci dan menolak Mahiaddin serta menampakkan bekerjasama dengan PH serta blok pembangkang, matlamat sebenar UMNO ialah agar Ismail Sabri yang kini memegang jawatan Timbalan Perdana Menteri lebih berpeluang dijadikan pengganti atau sekurang-kurangnya memangku jawatan Perdana Menteri buat sementara waktu.
Lantaran itu, perhitungan UMNO ialah tetap menolak untuk bekerjasama dengan PH bagi menaikkan Anwar Ibrahim kerana ia dianggap menyimpang daripada matlamat sebenar mereka.
Kenapa menjatuhkan Mahiaddin menjadi pilihan ialah kerana UMNO sebenarnya sedar adalah susah untuk mereka kembali berkuasa semula, melainkan jika dapat merampas kerusi Perdana Menteri daripada Presiden Bersatu itu li m sebelum Parlimen dibubarkan.
Bertanding sendirian dan terpaksa berdepan dalam persaingan tiga penjuru – BN, PN dan PH – sementara kuasa Perdana Menteri masih di tangan Mahiaddin, tidak saja kemenangan jauh daripada gapaian, malah merisikokan UMNO jadi berpecah dua akhirnya.
Berikutan PAU2020 telah memuktamadkan putus hubungan dengan Bersatu, kemungkinan untuk UMNO bekerjasama dengan PN dan menyokong lagi Mahiaddin daripada Bersatu sebagai Perdana Menteri dalam PRU15 akan datang sudah pasti mustahil untuk dilakukan.
Untuk bekerjasama dengan PH pula, halangan paling besar bagi UMNO ialah bimbang akan ditolak oleh pengundi tradisinya lantaran diburu bayangan ketakutan terhadap DAP yang ada dalam gabungan tersebut.
Untuk itu, jalan paling mungkin untuk UMNO selesa mendakap semula kuasa hanyalah dengan cara merampas kerusi Perdana Menteri daripada Mahiaddin yang sedang terperosok lemah ketika ini.
Mahu tidak mahu, sebelum Parlimen dibubarkan, itulah matlamat UMNO dan jika gagal berbuat demikian, harapan menang pilihanraya juga turut jadi pudar sama.
Dua persoalan yang timbul di sini – pertama, boleh berjayakah UMNO dengan mempertaruhkan Ismail Sabri untuk merampas kerusi Perdana Menteri daripada Mahiaddin dan kedua, cukup mampukah Naib Presiden UMNO itu jika diberi tanggungjawab sebagai ketua kerajaan dalam suasana negara begitu kritikal dengan krisis kesihatan, politik, ekonomi dan sosial yang dihadapi sekarang ini?
Bagi persoalan pertama, seboleh mungkin Mahiaddin tentunya tidak semudah menanggalkan pakaian untuk mengalah dan melepaskan jawatannya, apatah lagi jika ternampak kemungkinan Ismail Sabri bakal jadi penggantinya.
Memberi laluan kepada kemungkinan jawatan Perdana Menteri diambil alih oleh Ismail Sabri bererti ia suatu kejayaan besar buat Zahid Hamidi, Najib dan UMNO, sekaligus menambah lagi kegagalan Mahiaddin yang terlibat secara langsung menumbangkan BN pada PRU14 lalu.
Lebih membuatkan hati Mahiaddin tambah pedih barangkali kerana kalau perkara itu terjadi, bererti kuasa pemerintahan negara seperti diserahkan semula ke pangkuan Najib dan Zahid Hamidi berikutan kedua-dua merekalah yang berpengaruh dalam UMNO ketika ini.
Dengan itu, rasanya-rasanya mati hidup balik pun Mahiaddin akan sedaya upaya bertahan serta tidak akan melepaskan jawatannya kepada UMNO.
Dari segi sama ada mampu atau tidaknya Ismail Sabri, mari kita fikirkan logika paling mudah mengenainya..
Tanpa mengambil kira sama ada beliau mempunyai kelebihan dalam hubungan baik dengan mana-mana pemimpin dunia atau tidak, contohnya seperti Anwar atau Hishammuddin Hussein yang memang diketahui memiliki rangkaian mengkagumkan dan sama ada beliau ada wibawa yang setanding untuk berdiri sama tinggi dengan pemimpin antarabangsa lainnya jika memegang jawatan Perdana Menteri, perkara yang harus kita nilaikan ialah apakah rekod Ismail Sabri di beberapa kementerian selama ini yang boleh rakyat banggai tentang pencapaiannyanselain gagalnya projek Mara Digital?
Dengan projek kecil seperti Mara Digital pun gagal dijadikan kejayaan, ada jalankah untuk beliau berkeupayaan membawa negara jadi lebih baik dan mampu dipulihkan atau masa depan Malaysia bakal lebih teruk lagi daripada era Mahiaddin yang sedia gagal ini?
(ShahbudinHusin 02/08/2021)

4.2

5

votes
Article Rating
Kongsikan artikel ini


107 MP PERGI KE PARLIMEN JUNJUNG TITAH AGONG, POLIS LANGGAR PERINTAH DEWAN RAKYAT

Semalam 107 Ahli Parlimen dari parti-parti Pembangkang telah dihalang dari memasuki Parlimen.
Halangan ini bermula dari sekatan jalan raya di beberapa lokasi menghala ke Parlimen, serta kehadiran anggota dan pegawai Polis Diraja Malaysia (PDRM) termasuk Pasukan Simpanan Persekutuan (FRU) di Bulatan Dato’ Onn.
Tindakan menghalang Ahli-Ahli Parlimen ini adalah satu pelanggaran perintah yang telah dikeluarkan Dewan Rakyat kepada Ketua Polis Negara, berdasarkan usul Menteri Dalam Negeri bertarikh 13 Julai 2020 sewaktu permulaan mesyuarat kedua Penggal ke-3, seperti berikut:
“Bahawa Majlis ini memerintahkan Ketua Polis Negara menjaga supaya selama Penggal Dewan Rakyat yang ada sekarang, jalan-jalan melalui lorong-lorong menuju ke Dewan ini hendaklah sentiasa terbuka dan boleh dilalui dan jangan ada apa-apa halangan menghalang Ahli-ahli hendak pergi dan balik dari Dewan ini, jangan berlaku apa-apa kacau-bilau di jalan-jalan menuju ke Dewan ini dan supaya jangan ada huru-hara di bangunan Dewan ini dan berhampiran dengan bangunan ini dan Setiausaha Dewan Rakyat hendaklah menyampaikan perintah ini kepada Ketua Polis Negara yang tersebut itu.”
Penting dijelaskan bahawa Parlimen sekarang masih berada dalam Penggal ke-3 oleh kerana tiada pewartaan proklamasi oleh KDYMM Seri Paduka Baginda Yang di-Pertuan Agong memprorog Penggal tersebut berdasarkan Fasal (2) Perkara 55 Perlembagaan Persekutuan.
Tindakan mengugut dan menghalang Ahli-Ahli Parlimen dari menjalankan kuasa-kuasa seorang Ahli Parlimen yang sah di sisi undang-undang melanggar Seksyen 124 Kanun Keseksaan, yang boleh dihukum tujuh tahun penjara atau denda.
Majlis Presiden Pakatan Harapan amat kesal dengan tindakan mengarah serta memperalat PDRM bagi menghalang Ahli-Ahli Parlimen dari memasuki Parlimen.
Kami juga amat kesal dengan Yang di-Pertua Dewan Rakyat yang telah membenarkan pelanggaran perintah Dewan Rakyat kepada Ketua Polis Negara ini berlaku.
Pada masa yang sama, keputusan Yang di-Pertua membenarkan Ahli-Ahli Parlimen yang merupakan ahli Jawatankuasa Kira-Kira Wang Negara masuk ke Parlimen untuk mesyuarat semalam membukti bahawa Yang di-Pertua wajib dipertanggungjawab atas arahan yang juga telah menghalang Ahli-Ahli Parlimen lain dari memasuki Parlimen.
Beliau telah gagal melindungi dan mempertahan hak Ahli-Ahli Parlimen dan mesti meletakkan jawatan.
Kami juga telah meminta Ahli-Ahli Parlimen untuk membuat laporan polis bagi mengenal pasti mereka yang telah mengeluarkan arahan ini dan membawa mereka ke muka pengadilan.
Niat kami untuk hadir ke Parlimen semalam hanyalah untuk menjunjung titah KDYMM Seri Paduka Baginda Yang di-Pertuan Agong bahawa, berasaskan Perkara 150(3) Perlembagaan Persekutuan, Parlimen perlu membahas dan memutuskan pembatalan Ordinan-Ordinan Darurat.
Namun sekali lagi Kerajaan Perikatan Nasional telah menunjukkan inilah Kerajaan yang telah mengingkari titah perintah Seri Paduka Baginda, tidak mengendahkan Parlimen, dan melanggari Perlembagaan Persekutuan.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)

4

4

votes
Article Rating
Kongsikan artikel ini


KALAU SELEPAS MAHIADDIN NYATA DERHAKA INI PUN TAK KELUAR JUGA DARIPADA KERAJAAN, ELOKLAH UMNO DIBUBARKAN SAJA

Berikutan kemelut dan ketidaktentuan yang berpanjangan dalam kerajaan gagal pimpinan Mahiaddin Md Yasin, terbaru dengan Yang Dipertuan Agong sendiri menunjukkan kemurkaan baginda, UMNO akan mengadakan mesyuarat MT khasnya, petang ini.
Mesyuarat berkenaan akan berlangsung pada jam 4.00 petang secara dalam talian.
Menurut Setiausaha Agung UMNO, Ahmad Maslan, mesyuarat khas tergempar berkenaan bertujuan membincangkan isu politik terkini, antaranya kenyataan media Istana Negara, warkah Agong, darurat serta ordinannya dan penangguhan sidang Parlimen semalam yang dilakukan oleh Mahiaddin.
Berdasarkan situasi terkini dan kedudukan UMNO yang merupakan komponen Ahli Parlimen terbanyak dalam kerajaan PN, mesyuarat petang ini tentulah bukan mesyuarat yang biasa-biasa.
Sebelum ini, pada 7 Julai itu, mesyuarat MT UMNO secara rasmi membuat ketetapan menarik sokongan terhadap Mahiaddin dan menggesanya agar berundur dengan segera.
Tetapi, oleh kerana ketetapan itu tidak disertai dengan keberanian UMNO keluar daripada kerajaan, maka Mahiaddin terus buat muka sardinnya yang tak malu itu dan enggan meletakkan jawatan.
Maka, ketetapan menarik sokongan UMNO itu boleh dikata langsung tidak bernilai apa-apa.
Ia malah bukan saja menyebabkan Mahiaddin tidak memperdulikannya, malah Ahli-Ahli Parlimen UMNO yang berada dalam kerajaan sendiri, terutamanya Ismail Sabri yang baru beroleh jawatan Timbalan Perdana Menteri, turut tidak malu-malu untuk terus memberi sokongan serta mempertahankan Perdana Menteri.
Lebih buruk dan hodoh lagi perangai mereka itu, setelah Agong menunjukkan kemurkaan baginda pun, sokongan kepada Mahiaddin tetap juga dikekalkan lagi.
Cisss…pemimpin Melayu apa dan warganegara jenis apa mereka ini?
Ini juga bermakna, dalam jiwa kebanyakan pemimpin UMNO, sementara salah satu teras perjuangan parti itu ialah mendaulat dan mempertahan kedudukan Raja-Raja, hakikatnya kesetiaan dan jilatan mereka lebih kepada Perdana Menteri yang mampu memberikan jawatan dan kedudukan bagi meraih nikmat kehidupan di dunia ini.
Tetapi, kesalahan sebenar dalam hal ini adalah pucuk pimpinan UMNO itu sendiri yang tidak benar-benar tegas dan menyeluruh dalam keputusan yang dibuatnya.
Kalaulah sejak awal lagi UMNO bersikap berani, bukan saja menarik sokongan, malah keluar daripada kerajaan, sudah tentulah hari ini tidak berlaku sebarang penderhakaan terhadap Agong.
Bahkan, tidak perlu untuk Agong meluahkan rasa amat dukacita baginda yang sebenarnya itulah tanda kemurkaan seorang Raja.
Apa yang ada di depan mata kita sekarang boleh dikira sudah melampaui batas yang sepatutnya, bukan saja ada menteri yang terbuka menunjukkan sikap derhaka, enggan mematuhi titah Agong, lebih daripada itu Perdana Menteri dan seluruh kabinet turut menunjukkan penderhakaan mereka secara berjemaah.
Titah Agong agar Parlimen dibuka di mana ia terus diderhakai sehingga baginda bertitah sebanyak tiga kali mengenainya, maka ketika itu barulah ia cuba ditunaikan.
Itu pun tidak sepenuhnya titah Agong diakuri kerana dalam baginda bertitah agar perbahasan dilakukan, sebaliknya hanya sidang Parlimen khas yang penuh ucapan tanpa perbahasan serta pengundian menjadi persaksian kita semua.
Kemudian apabila Mahiaddin menangguhkan sidang khas Parlimen, sekali lagi dengan mengkambing-hitamkan alasan Covid19, tindakan itu juga sebenarnya adalah satu bentuk penderhakaan terhadap titah Agong.
Sementara tidak melaksanakan sepenuhnya titah Agong adalah penderhakaan, menghentikan perlaksanaan titah pula menunjukkan penderhakaan yang lebih buruk lagi.
Untuk itu, berikutan penderhakaan yang berulang-ulang dilakukan, Mahiaddin dan kerajaan PN ini tidak layak lagi diberi lanjutan masa mentadbir negara.
Dengan yang demikian, mesyuarat khas MT UMNO petang ini, jika tidak berani juga membuat keputusan keluar meninggalkan kerajaan PN atau menjatuhkan Mahiaddin, lebih baiklah UMNO selepas ini berhenti bercakap soal perjuangan untuk rakyat dan mendaulatkan Raja.
Kalau selepas petang ini masih lagi dengan keputusan sama – mengulangi menarik sokongan, mendesak Mahiaddin berundur, tetapi tetap kekal berada dalam kerajaan – eloklah juga UMNO ini dibubarkan saja dan masuklah beramai-ramai ke dalam Bersatu.
Kemudian sokong dan jilatlah Mahiaddin semahu-mahunya untuk sama-sama juga menjadi penderhaka kepada Raja.
Rakyat pun tentunya senang membuat keputusan tidak lagi memerlukan UMNO selepas ini kerana nampaknya ia terbukti parti paling tak berguna sekali.
(ShahbudinHusin 03/08/2021)

4.3

8

votes
Article Rating
Kongsikan artikel ini


LETAK JAWATAN SEBAIK-BAIK PILIHAN BUAT MAHIADDIN, USAH CUBA LAGI MENDATANGKAN MASALAH KEPADA AGONG

Dari segi perlembagaan dan prinsip moral, kerajaan PN dan kedudukan Mahiaddin Md Yasin sebagai Perdana Menteri sudah pun tumbang sekarang ini.
Dengan pengumuman Zahid Hamidi bahawa sebahagian Ahli Parlimen UMNO, dipercayai seramai 14 orang jumlahnya, pada peringkat awal ini sudah menandatangani surat akuan menarik sokongan terhadap kerajaan dan senarainya telah pun disembah maklum kepada Yang Dipertuan Agong, hakikatnya tiada apa lagi yang dapat mempertahankan jatuhnya Mahiaddin.
Dipercayai juga, beberapa lagi Ahli Parlimen UMNO bakal menyusul dengan perakuan yang sama dan nama-nama tersebut akan turut dipersembahkan kepada Istana Negara kemudiannya.
Bersama perletakan jawatan Shamsul Anuar Nasarah sebagai menteri kabinet petang semalam, bermakna ketiadaan sokongan dan hilang kepercayaan terhadap Mahiaddin sekarang ini semakin terang lagi nyata.
Sekaligus, kejatuhannya semakin sukar untuk dielakkan, waima jika ada tongkat sakti atau bomoh hebat sekali pun datang ingin membantunya.
Hanya yang tersangkut sekarang ialah soal teknikal undang-undang saja.
Tetapi, apa guna berselindung di sebalik tafsiran undang-undang kalau moral sudah tiada?
Dengan demikian, Mahiaddin seharusnya tidak melengah-lengahkan lagi keperluannya untuk berundur secara terhormat.
Tidak perlu lagi beliau cuba bertahan dengan terus melanggar SOP memanggil menteri-menteri dan Peguam Negara datang ke rumahnya untuk berbincang bagi mempertahankan kerusinya yang sudah rapuh itu.
Sedar dan insaflah, lebih-lebih lagi sebagai seorang yang pernah menonjolkan imej pandai membaca doa dan berjubah, disertai dengan kedudukannya sebagai anak ulama terkenal di Muar, Mahiaddin sebenarnya tidak perlu mencipta lebih banyak alasan untuk tidak melepaskan jawatannya.
Kebetulan hari ini, Rabu di mana ada mesyuarat kabinet dan beliau sepatutnya menghadap Agong sebelum mesyuarat berkenaan diadakan, adalah terpuji kiranya turut dibawa bersama surat perletakan jawatannya ketika menghadap nanti.
Tentulah lebih buruk dan terkutuk jika sampai dinasihatkan oleh Agong agar beliau perlu meletakkan jawatan berikutan ketidaan lagi majoriti yang dimilikinya, beliau nantinya masih lagi cuba berhujah mempertahankan kedudukannya.
Cukup-cukuplah dengan derhaka yang sedia ada dan janganlah ditambah lagi siri penderhakaan kepada Agong yang ia pasti membuatkan rakyat tambah meluat dan benci kepadanya.
Lagi pun, begitulah hukum kehidupan di mana jika kita pernah menjatuhkan orang, biasanya balasan Tuhan dalam bentuk yang sama juga akhirnya akan menimpa kita.
Sebagaimana Mahiaddin pernah menjatuhkan kerajaan PH melalui Langkah Sheraton kira-kira 17 bulan sebelum ini, hakikatnya penarikan sokongan UMNO terhadap kerajaan PN ini adalah balasan yang harus diterimanya dengan penuh redha.
Sebaik-baiknya peristiwa ini menjadikan Mahiddin dan sesiapa juga insaf bahawa jangan sesekali bersikap khianat dalam mengejar kerakusan nafsu dunia dalam kehidupan ini.
Juga jangan sesekali derhaka kepada Raja dalam memenuhi kebuasan nafsu ingin kekal berkuasa.
Sampai masa harus berhenti, berlapang dadalah menerimanya.
Berikutan Zahid Hamidi telah pun mempersembahkan nama-nama Ahli Parlimen UMNO yang menarik sokongan terhadap PN kepada Agong, jika disertai dengan kesediaan Mahiadin berundur, ia pasti akan lebih memudahkan baginda menentukan pilihan yang sewajarnya bagi menamatkan kemelut ini.
Mahiaddin, dengan pelbagai kekalutan dan caca marba yang dicetuskannya selama ini, kini bertanggungjawab penuh untuk tidak memandangkan lagi kemelut yang ada dalam negara ini.
Demi negara dan demi rakyat yang sedang sengsara, berundur dan meletak jawatan adalah sebaik-baik pilihan baginya.
Jika Mahiaddin terus degil enggan berundur dengan berdalih melalui pelbagai tafsiran undang-undang oleh Peguam Negara yang sebenarnya lebih dihantui ketakutan hilang jawatan kiranya Perdana Menteri bertukar tangan, beliau pasti akhirnya akan menerima kutukan dan penghinaan yang berpanjangan dalam hidupnya selepas ini.
Itukah yang mahu dicarinya dalam hidup ini?
(ShahbudinHusin 04/08/2021)

5

4

votes
Article Rating
Kongsikan artikel ini


MAHIADDIN TIPU AGONG?

PH iaitu PKR, DAP Amanah mempunyai jumlah 89 kerusi Parlimen.
UPKO (1 kerusi – Madius Tangau) dan PSB (dua kerusi -Baru Bian dan Masir Kujat yang sering mengeluarkan kenyataan media bersama PH) kedua-duanya mempunyai 3 kerusi Parlimen.
Ditambah dengan Pejuang, Warisan dan Muda hari ini yang mengeluarkan kenyataan media berasingan kekal dengan pendirian menolak kepimpinan Mahiddin, mereka mempunyai jumlah 13 Ahli Parlimen.
Dr Mazlee Malik yang kekal sebagai bebas mewakili 1 kerusi.
Di sini jumlahnya – 89 + 3 + 13 + 1 = 106 Ahli Parlimen.
Berdasarkan perutusan khas Mahiaddin bahawa 8 orang Ahli Parlimen UMNO telah menarik sokongan terhadapnya sebagaimana nama-nama mereka telah dipersembahkan kepada Agong – bermakna 106 + 8 = 114.
Begitu pun, jumlah sebenar Ahli Parlimen UMNO yang setuju menarik sokongan terhadap Mahiaddin dikhabarkan telah meningkat kepada antara 12 hingga 14 berbanding surat akuan pertama seramai 8 orang yang dipersembahkan kepada Agong petang semalam.
Presiden UMNO, Zahid Hamidi dalam kenyataan terbarunya mengesahkan, warkah kedua iaitu tambahan jumlah Ahli Parlimen UMNO yang setuju menarik sokongan terhadap Mahiaddin telah dihantar ke Istana Negara.
Memahami bahawa dua Ahli Parlimen telah meninggal dunia yang bermakna jumlahnya sekarang hanya 220 dan dengan itu, keperluan untuk memiliki majoriti mudah ialah 111.
Ini bererti, jika 8 orang sekali pun Ahli Parlimen UMNO yang menarik sokongan yang jumlahnya adalah seramai 114 orang, Mahiaddin tidak mungkin memiliki majoriti lagi.
Kiranya 12 atau 14 Ahli Parlimen UMNO pula yang menarik sokongan, dicampur dengan 106 daripada blok pembangkang yang sedia menolak Mahiaddin, jumlahnya menjadi sama ada 118 atau 120
Maka, bagaimana Mahiaddin boleh membuat dakwaan kepada Agong bahawa beliau masih memiliki sokongan majoriti?
Kalau benar majoriti ada dalam tangannya, kenapa Mahiaddin mahu menunggu sehingga September untuk membuktikannya melalui usul percaya di Parlimen?
Kenapa tidak esok atau lusa?
Adakah sebenarnya yang dibawa Mahiaddin ke Istana Negara pagi tadi adalah surat akuan tipu atau SD palsu?
Jika begitu, adakah Mahiaddin telah berbohong dan menipu Agong?
(ShahbudinHusin 04/08/2021)

5

8

votes
Article Rating
Kongsikan artikel ini


MP UMNO YANG MASIH PERTAHAN MAHIADDIN TAK LAYAK LAGI KEKAL DALAM UMNO

Berikutan MT UMNO semalam membuat ketetapan menarik sokongan terhadap kerajaan PN, dengan kumpulan pertama antara 12 hingga 14 Ahli Parlimennya telah pun menyerahkan surat akuan kepada Yang Dipertuan Agong bagi memaklumkan hilang kepercayaan kepada Perdana Menteri, tindakan tersebut seharusnya diterima baik dan disokong oleh semua pemimpin, khusus yang bergelar Ahli Parlimen.
Hakikatnya, itulah sebenarnya kehendak dan keinginan sebagaimana yang dimuktamadkan dalam PAU2020 pada Mac lalu.
Sepatutnya, sebagai tanda akur kepada keputusan MT UMNO yang merupakan badan tertinggi parti dalam memutuskan sesuatu perkara, semua Ahli Parlimen yang berada dalam kerajaan akan segera melepaskan jawatan masing-masing mereka.
Namun demikian, amatlah malang bila mana sehingga ini hanya seorang saja Ahli MT dan Ahli Parlimen UMNO, Shamsul Anuar Nasarah yang sedia meletak jawatan sebagai menteri.
Tiada menteri lain, timbalan menteri dan pengerusi GLC yang sedia menuruti jejak langkah terpuji Shamsul Anuar.
Mereka nampaknya masih buat tak tahu, berdiam diri dan atau mungkin enggan akur dengan ketetapan parti.
Lebih malang lagi, ada pula yang terus menunjukkan kedegilan dengan ingin mempertahankan lagi kedudukan Mahiaddin Md Yasin sebagai Perdana Menteri yang tiada majoriti itu.
Selain ada yang masih pergi ke rumah Mahiaddin menyatakan sokongan, yang lain pula sanggup mengadakan perjumpaan tertutup di sebuah hotel di ibu kota bagi maksud yang sama.
Pelik sungguh perangai mereka itu, Mahiddin yang gagal, menimbulkan banyak masalah kepada negara, tiada majoriti, bukan merupakan pemimpin UMNO dan derhaka berkali-kali kepada Agong, tapi masih ingin dipertahankan lagi?
Tidakkah mereka sedar, sikap mereka sekarang bukan saja menunjukkan ketidaksetiaan kepada parti sendiri, bahkan memperlihatkan ingin lebih derhaka kepada Raja?
Kepada siapakah kesetiaan mereka sebenarnya – kepada parti sendiri atau kepada Presiden Bersatu yang telah diputuskan oleh UMNO sendiri untuk tiada lagi sebarang hubungan atau kerjasama. dalam PRU15 akan datang?
Juga, apakah matlamat perjuangan mereka itu – gila untuk mengekalkan keseronokan mmemegang jawatan dalam kerajaan atau ingin memperjuangan masa depan UMNO?
Realitinya, itulah wajah sebenar sebahagian pemimpin UMNO, dalam selalu berapi mulut berteriak konon sayangkan parti dan berjuang untuk rakyat, yang benar-benar mereka pelahap melebihi segala-galanya tidak lain adalah jawatan serta kedudukan dalam kerajaan semata-mata.
Baru diuji dengan kalah PRU14 lalu, kemudian berpeluang menumpang jadi kerajaan dan kini dalam persimpangan untuk membuat pilihan, habis tembelang perjuangan dan wajah keutamaan mereka terdedah menjadi tontotan kita semua.
Agaknya bagaimanakah keadaan mereka jika berhadapan dengan dajal dengan tawaran dunianya jauh lebih menggiurkan dan mempersona?
Yang penting di sini, inilah masanya untuk ahli dan akar umbi UMNO seluruh negara menilai sendiri watak pemimpin mereka yang bergelar Ahli Parlimen itu.
Paling mudah untuk disimpulkan, mereka yang enggan akur ketetapan parti, berdiam diri atau masih lagi menyokong Mahiaddin, itulah kelompok paling tak guna dalam UMNO.
Keutamaan dan matlamat mereka bukanlah masa depan UMNO, tetapi semata-mata kepentingan nafsu dan poket sendiri.
Ahli dan akar umbi harus tekad dan sepakat menolak mereka daripada terus jadi pemimpin dalam UMNO, jauh sekali untuk dikekalkan lagi sebagai calon pilihanraya selepas ini.
Mereka yang ingin mengekalkan lagi Mahiaddin setelah MT membuat ketetapan menolaknya, adalah pemuka-pemuka yang tidak layak lagi berada dan menjadi pemimpin dalam UMNO.
Bersatu yang berhimpun di dalamnya segala jenis pengkhianat daripada pelbagai parti barangkali amat secocok sebagai wadah baru untuk mereka meneruskan sandiwara dan perjuangan yang selama ini hanyalah pura-pura.
(ShahbudinHusin 04/08/2021)

5

2

votes
Article Rating
Kongsikan artikel ini


JANGAN BERTANGGUH JATUHKAN MAHIADDIN, APA JAMINAN PARLIMEN SEPT NANTI TIDAK DIMANDULKAN SEKALI LAGI?

Sama ada 8, 11, 12 atau 14 Ahli Parlimen UMNO yang telah menarik sokongan terhadap kerajaan PN, ia tetap menyebabkan Mahiaddin Md Yasin hilang sokongan majoriti.
Tidak musasabah sama sekali bila beliau memaklumkan kepada Agong adanya akuan sokongan yang mencukupi terhadapnya di sebalik 8 orant Ahli Parlimen UMNO di fasa pertama yang menarik sokongan terhadapnya.
Lebih tidak munasabah lagi Mahiaddin memiliki sokongan mencukupi ialah berikutan Zahid Hamidi pada petang semalam telah mengutus warkah tambahan kepada Agong memaklumkan ada beberapa lagi Ahli Parlimen UMNO turut menarik sokongan.
Ketika disokong UMNO pun, majoritinya hanya cukup-cukup makan atau mungkin tidak mencukupi, bagaimana Mahiaddin boleh mendakwa sokongan dimilikinya masih ada, meskipun sejumlah Ahli Parlimen UMNO sudah sah mengumumkan penarikan sokongan mereka.
Jika begitu, beranikah beliau mendedahkan secara terbuka sokongan dimilikinya?
Namun demikian, di sebalik semua orang sedar Mahiaddin adalah Perdana Menteri tanpa sokongan majoriti dan tanpa rasa malu untuk berlama-lama lagi di jawatannya itu, beliau dalam masa yang sama setuju keabsahannya diuji melalui undi percaya di Parlimen pada September depan.
Pengakuan itu dizahirkannya di depan Agong ketika majlis menghadap sebelum mesyuarat kabinet semalam.
Soalnya, kenapa September?
Jika benar Mahiaddin ada sokongan mencukupi sebagaimana didakwanya ketika menghadap Agong, mengapa ia tidak diuji serta-merta?
Logiknya, menangguhkan sehingga ke September bermakna Mahiaddin memang tidak ada sokongan mencukupi dan dengan itu memerlukan lebih masa untuk meneruskan usaha bagi mencukupkan angka.
Kalau betul sokongan telah mencukupi, bukan saja mustahil beliau mahu menangguhkannya untuk dibuktikan, bahkan tentunya bimbang kemungkinan angka jadi berkurangan bersama ruang masa yang terus terbuka.
Makanya, jalan selamat ialah membenarkan ujian keabsahannya dilakukan dengan serta-merta.
Tetapi, dengan menunggu sehingga September, apakah ini bermakna ada Ahli Parlimen yang bakal digamit dan dibeli selepas ini?
Siapakah Ahli Parlimen sasaran untuk dibelinya kali ini?
Bagaimana jika gagal melakukan sebarang pembelian dan apa helah Mahiaddin seterusnya?
Masih sediakah beliau berdepan undi percaya dalam keadaan angka yang menyokongnya masih tidak mencukupi?
Menoleh ke belakang bagaimana sebelum ini Mahiaddin melengah-lengahkan pembukaan Parlimen, menggantungnya menggunakan alasan darurat, hanya berani mengadakan sidang khas Parlimen tanpa perbahasan serta pengundian dan kemudian menangguhkannya melalui sandaran Covid19 yang rapuh, walhal sebenarnya kerana semakin tak tertahan dengan asakan blok pembangkang, janjinya untuk membenarkan usul percaya bagi menentukan kedudukanya tetap menimbulkan keraguan.
Beliau seperti ada agenda atau helah lain di sebalik tiba-tiba setuju kedudukannya diuji melalui usul percaya di Parlimen pada bulan September dan bukannya serta-merta.
Apakah jaminan sidang Parlimen September nanti tidak dibatalkan atau ditangguh lagi dengan alasan yang lain, mungkin kerana jumlah kes harian Covid19 telah mencecah 20 ribu atau 30 ribu?
Apa pun, blok pembangkang harus sentiasa hati-hati dan waspada kerana yang nyata, Mahiddin tidak akan sesekali sedia menyerahkan kuasanya jika beliau tahu akan kalah dalam pengundian usul percaya itu nanti.
Sebaik-baiknya, blok pembangkang bersama dengan UMNO harus terus mengasak, menekan dan mencari jalan agar Mahiaddin dijatuhkan sesegera mungkin sebelum sidang Parlimen dijadual diadakan pada September nanti.
Sebagaimana belum pernah ada Perdana Menteri sebelum ini dijatuhkan di Parlimen, Mahiaddin tentu juga ingin mengelak sejarah itu tertimpa kepada dirinya.
Pokoknya, jangan tunggu hingga September untuk menjatuhkan Perdana Menteri, bimbang nanti bersama kuasa dan helah barunya, semua kita akan terus sengsara kerana Mahiaddin berjaya lagi mengekalkan kedudukannya.
Oleh itu, apa kata ditunjuk dan dipaparkan secara terbuka angka yang tidak bersama Mahiaddin dalam sehari dua ini, biar bukan saja Agong lebih jelas mengenainya, tetapi juga agar rakyat dan dunia tahu tentangnya.
(ShahbudinHusin 05/08/2021)

3.7

6

votes
Article Rating
Kongsikan artikel ini


MAHIADDIN TIPU, DERHAKA TAHAP TERTINGGI DI DEPAN AGONG

Setelah pimpinan Pakatan Harapan membuat perkiraan yang teliti bersama rakan-rakan dari parti-parti pembangkang dan semua yang tidak menyokong Tan Sri Mahiaddin Md Yassin, ternyata Tan Sri Mahiaddin telah tidak bercakap benar dan telah mengelirukan KDYMM Seri Paduka Baginda Yang di-Pertuan Agong sewaktu sesi menghadap semalam.
Ini adalah satu tindakan penderhakaan tertinggi terhadap Ketua Utama Negara dan tidak patut dimaafkan.
Perkara ini boleh disahkan tanpa sebarang keraguan dengan mengadakan sidang khas Parlimen dengan satu urusan sahaja, iaitu membentang, membahas dan memutuskan undi tidak percaya terhadap Tan Sri Mahiaddin.
Kami berpandangan mesti ada tindakan tegas terhadap penipuan yang dilakukan di peringkat tertinggi sehingga sanggup tidak bercakap benar dan mengelirukan Seri Paduka Baginda.
Tindakan menangguhkan undi tidak percaya sehingga bulan September adalah amat tidak wajar. Isu sokongan terhadap Tan Sri Mahiaddin dan kestabilan Kerajaan Perikatan Nasional mesti diputuskan sekarang.
Selagi mana ia ditangguhkan, selagi itulah isu kestabilan dan keberkesanan kerajaan tidak dapat diselesaikan. KDYMM Raja-Raja Pemerintah telah bertitah pada 16 Jun yang lalu betapa pentingnya kerajaan itu stabil dan mendapat keyakinan serta mendapat sokongan majoriti rakyat.
Rakyat yang terus tertekan akibat masalah ekonomi serta pandemik COVID-19, termasuk jumlah kes dan kematian yang begitu tinggi setiap hari, mewajibkan kita menyelesaikan masalah ini sekarang.
Majlis Presiden Pakatan Harapan mengulangi pendirian kami serta semua parti dalam blok Pembangkang termasuk Ahli-Ahli Parlimen yang telah menarik sokongan terhadap Tan Sri Mahiaddin, iaitu mendesak diadakan sidang khas Parlimen pada Isnin, 9 Ogos untuk memutuskan isu ini.
Kami turut memohon agar semua penjawat awam terutamanya badan-badan penguatkuasa terus bertindak secara profesional, neutral, dan tidak sesekali mengikut selera politik parti pemerintah sekarang untuk menekan atau mengugut Ahli-Ahli Parlimen khususnya dalam hal sokongan terhadap Tan Sri Mahiaddin.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

5

2

votes
Article Rating
Kongsikan artikel ini


MAHIADDIN SAH TIADA MAJORITI, DIMALUKAN ISMAIL SABRI YANG BAKAL DIPECAT DARIPADA PARTI

Apabila Timbalan Perdana Menteri, Ismail Sabri Yaakob tampil mengadakan sidang media tengahari tadi bersama 20 lagi Ahli Parlimen UMNO dan BN dengan penegasan untuk terus menyokong Perdana Menteri, Mahiaddin Md Yasin sehingga sidang Parlimen September depan, dua kesimpulan paling mudah dapat diambil ialah:
Pertama, Mahiaddin dengan sendirinya sudah hilang majoriti kerana dengan hanya 21 saja Ahli Parlimen BN yang hadir dan 10 lagi tidak hadir tetapi dikatakan turut bersama mereka, bermakna daripada 42 Ahli Parlimen BN keseluruhannya, terdapat 11 yang sah tidak menyokong Mahiaddin.
Dengan kedudukan majoriti PN hanya cukup-cukup makan atau mungkin kurang daripada cukup, sahnya 11 Ahli Parlimen BN yang tidak menyokong itu bererti Mahiaddin tiada lagi sokongan majoriti.
Kalau yang 10 yang tidak hadir itu pula turut menafikan atau membuat pusingan U, lagi parahlah tiadanya majoriti dimiliki Mahiaddin.
Tampil bergerombolan konon untuk menunjukkan sokongan kepada Mahiaddin, Ismail Sabri sebaliknya telah secara langsung memberi malu kepada Perdana Menteri.
Elok-elok orang tak tahu dan samar-samar beliau tiada majoriti, kini segala-galanya sudah terang lagi nyata.
Yang Dipertuan Agong sendiri pun barangkali sekarang sedar baginda telah dibohongi oleh Mahiaddin apabila dalam majlis menghadap Rabu lalu, Perdana Menteri mendakwa majoriti dimilikinya masih lagi mencukupi.
Sekaligus ini juga memberi makna bahawa sidang Parlimen pada bulan Septemer nanti sudah tidak perlu lagi untuk menentukan keabsahan Perdana Menteri.
Sidang media Ismail Sabri tadi sudah pun cukup dan memadai untuk mengesahkan Mahiaddin sudah tiada lagi sokongan majoriti.
Kedua, mengadakan sidang media untuk terus memberi sokongan kepada Mahiaddin di ketika MT UMNO sudah pun membuat keputusan setuju menarik sokongan terhadap kerajaan PN, ia juga dengan jelas bererti disiplin parti telah dilanggari.
Bukankah jika tiada Perhimpunan Agung, MT adalah badan pembuat keputusan paling tinggi sekali?
Sedemikian itu, Ismail Sabri dan semua Ahli Parlimen UMNO yang hadir dalam sidang media tadi sudah boleh dihadapkan ke Lembaga Disiplin bagi diambil tindakan sewajarnya, termasuk dipecat daripada parti.
Mereka dengan jelas melanggar disiplin parti dan Zahid Hamidi tidak perlu menunggu lebih lama untuk bertindak dan melakukan pembersihan dalam UMNO.
Dakwaan Ismail Sabri bahawa tindakannya mengadakan sidang media menyokong Mahiaddin tidak bererti tidak akur kepada keputusan parti juga tidak boleh diterima.
Apakah beliau bukan ahli UMNO dan kemenangannya sebagai Ahli Parlimen bukan atas watikah Presiden UMNO?
Mengapa bila sudah menang dan menjadi Ahli Parlimen tiba-tiba tidak mahu lagi terikat dengan ketetapan parti?
Selain itu, tafsiran Ismail Sabri bahawa menjatuhkan Mahiaddin dan kerajaan PN sebelum September sebagai suatu tindakan derhaka turut merupakan tanggapan yang tidak tepat dan mengelirukan.
Ini kerana sidang Parlimen untuk membawa usul percaya pada bulan September nanti adalah cadangan Mahiaddin sendiri kepada Agong yang kebetulan tarikh sidang Parlimen itu sudah pun lebih awal ditetapkan oleh beliau sendiri.
Agong hanya memperkenankan cadangan Mahiaddin itu berikutan beliau masih ingin bertahan dengan jawatannya, meskipun hakikatnya dengan 8 Ahli Parlimen UMNO sudah memaklumkan penarikan sokongan itu ia bermakna kedudukan majoriti Perdana Menteri sudah pun tiada lagi.
Jika benar Ismail Sabri prihatin dengan titah Agong, mengapa sebelum ini apabila baginda bertitah sehingga tiga kali agar Parlimen dibuka untuk bersidang, beliau tidak berbunyi apa-apa?
Apa pun, dengan dua perkara yang nyata terserlah melalui sidang media Ismail Sabri tadi, Zahid Hamidi selaku peneraju UMNO tidak harus berganjak atau berundur walau seinci pun dalam langkahnya untuk menyelamatkan parti itu daripada ditelan Bersatu.
Menjatuhkan Mahiaddin harus diteruskan sambil dalam masa yang sama inilah masanya untuk membersihkan parti daripada saki-saki mereka yang tidak setia dan lebih mementingkan jawatan semata-mata.
(ShahbudinHusin 06/08/2021)

4.4

15

votes
Article Rating
Kongsikan artikel ini


TARIK SOKONGAN SELARAS KETETAPAN PAU2020, ISMAIL SABRI DAN MENTERI2 UMNO MEMANG WAJAR DIAMBIL TINDAKAN DISIPLIN

Disedari atau tidak atau mungkin ada yang cuba buat-buat lupa, keputusan MT UMNO membuat keputusan menarik sokongan terhadap kerajaan PN sebagaimana diumumkan Ahmad Zahid Hamidi pada 3 Ogos baru-baru ini adalah selaras dengan ketetapan PAU2020.
PAU2020 Mac lalu telah sebulat suara membuat keputusan memutuskan hubungan dengan Bersatu dalam PRU15 akan datang serta memberi mandat kepada Presiden dan MT menentukan masa yang sesuai untuk menarik diri daripada kerajaan PN.
Jika ketetapan itu diputuskan, dipersetujui bahawa semua menteri, timbalan menteri dan penerima lantikan menerajui GLC daripada UMNO hendaklah meletakkan jawatan daripada kerajaan secara serta-merta.
Dengan demikian, apabila MT UMNO pada 3 Ogos lalu membuat keputusan menarik diri terhadap kerajaan PN, ia sepatutnya diikuti dengan semua pemegang jawatan mengambil tindakan meninggalkan kerajaan tanpa banyak soal lagi.
Enggan berbuat demikian, berdalih dengan pelbagai alasan atau berdiam diri, bermakna mereka ingkar dengan ketetapan parti serta selayaknya diambil tindakan disiplin.
Lebih ingkar ialah jika ada di kalangan ahli MT yang setuju dalam mesyuarat dengan keputusan menarik sokongan itu, tetapi masih enggan meletakkan jawatan sehingga sekarang.
Mereka yang berbuat demikian bermakna tidak lagi setia kepada UMNO, sebaliknya lebih setia kepada Presiden Bersatu, Mahiaddin Md Yasin dan jawatan masing-masing.
Yang benar-benar setia kepada parti dan berjiwa UMNO hanyalah mereka yang setuju menandatangani surat akuan menarik sokongan yang kini nama-nama mereka sudah pun dihantar kepada Istana Negara.
Sebagaimana semalam Presiden UMNO, Zahid Hamidi memberi bayangan bahawa tindakan disiplin bakal dikenakan terhadap Timbalan Perdana Menteri, Ismail Sabri Yaakob kerana masih berdiri bersama Perdana Menteri dalam perutusan khasnya Rabu lalu, ia adalah tindakan paling tepat dan wajar sekali.
Bukan saja Ismail Sabri, malah semua menteri dan timbalan menteri daripada UMNO yang masih enggan meletakkan jawatan seharusnya dihadapkan dengan tindakan disiplin yang sama.
Apa pun alasan yang cuba diwajarkan oleh golongan pelahap jawatan itu untuk mereka terus kekal dalam kerajaan, baik bersandarkan untuk memerangi Covid19, mengelakkan mudarat lebih besar atau apa saja alasannya, ia tetap merupakan pelanggaran kepada ketetapan PAU2020.
Alasan yang cuba diberikan juga lebih bersifat kepentingan peribadi semata-mata dan dengan itu, mereka harus diambil tindakan disiplin kerana tiada lagi kepatuhan kepada UMNO yang selama ini memberi ruang dan peluang kepada mereka menjadi pemimpin, seterusnya menikmati pelbagai kesenangan dalam kehidupan.
Lebih tepat juga, mereka itu tidak layak lagi berada di dalam UMNO yang mana atas nama parti jugalah mereka selama ini dipilih menjadi Ahli Parlimen.
Dengan itu, selain harus sedia berdepan tindakan disiplin, pilihan lain yang boleh diambil oleh mereka yang terbabit jika lebih sayangkan jawatan dan kedudukan ialah harus segera keluar UMNO dan menyertai Bersatu.
Jiwa pelahap jawatan yang ada dalam diri mereka itu lebih sesuai dengan Bersatu kerana di dalam parti itu, itulah teras kepentingan dan keutamaannya.
Kedudukan mereka sebagai calon dalam PRU akan datang, dengan itu boleh diisi oleh pemimpin-pemimpin baru UMNO yang jauh lebih berwibawa, ada harga diri dan tidak mudah menjual nilai perjuangan demi semata-mata kerana jawatan.
Dalam hal ini, Zahid Hamidi sepatutnya turut tidak berlengah menetapkan tempoh tertentu untuk Ahli-Ahli Parlimen UMNO meletakkan jawatan dan dengan langkah itu dapat pula mempercepatkan proses tindakan disiplin dan pembersihan dalam parti.
Tiada lagi mereka terbabit dalam parti, UMNO pasti jadi lebih baik kerana selama ini pun, karenah sebahagian besar mereka itulah yang menjadikan UMNO huru-hara dan tidak tentu hala.
(ShahbudinHusin 06/08/2021)

4.5

8

votes
Article Rating
Kongsikan artikel ini


SETELAH SAH TIADA KEABSAHAN, AGONG KINI DIPOHON BERI TITAH BARU KEPADA MAHIADDIN

Kedudukan Mahiaddin Md Yasin sebagai Perdana Menteri yang tiada sokongan majoriti kini bukanlah suatu rahsia lagi.
Sidang media tanpa peduli SOP oleh Ismail Sabri Yaakob yang baru tidak sampai sebulan dibuai keseronokan diberi jawatan Timbalan Perdana Menteri di DBKL semalam dengan sendirinya memberi malu dan mengesahkan di mata dunia bahawa Mahiaddin adalah Perdana Menteri tanpa majoriti.
Sekarang ini, bukan saja rakyat termasuk budak-budak sekolah dapat memahami Mahiaddin tiada lagi majoriti, bahkan Puan Sri Norainee Abdul Rahman yang tidur di sebelahnya pun tentu turut sedar suaminya sudah pun kehilangan seri.
Jika orang bermoral dan berintegiti tinggi, dalam keadaan ini tentunya pilihan yang diambil ialah meletak jawatan atau mengundurkan diri.
Tidak cukup dengan tiada majoriti, perletakan jawatan dua menteri setakat ini – Shamsul Anuar Nasarah dan Noraini Ahmad – lebih memberikan tamparan kepada Mahiaddin.
Yang Dipertuan Agong pula, sementara dimaklumkan oleh Mahiaddin pada Rabu lalu bahawa beliau masih memiliki sokongan mencukupi, pastinya juga mula sedar keadaan semasa yang sudah berubah kini.
Kabinet ini kelihatannya mula tempang, barangkali hanya menunggu masa untuk lebih ramai mengambil pendirian yang sama.
Apa pun, dengan kesahihan Perdana Menteri yang sah tiada majoriti dan seorang demi seorang menteri meletak jawatan, kerajaan PN ini akan terus jadi tidak stabil dalam urusan sehariannya mentadbir negara.
Rakyat sendiri tentunya malu dan tidak mahu ditadbir kerajaan tanpa majoriti ini.
Menjelang tempoh sebulan lagi sebelum sidang Parlimen diadakan di mana Mahiaddin sudah tiada pilihan untuk akur membenarkan usul undi percaya dibentangkan terhadapnya, yang paling malang sekali tentunya ialah nasib dan sengsara rakyat yang akan terus tidak dipeduli.
Ini kerana dalam tempoh sebulan ini, Mahiaddin dan menteri-menteri kerajaan tentu saja lebih sibuk mengisi masa mereka dengan pelbagai aktiviti dan perancangan untuk memenangi usul undi percaya itu berbanding menjaga perut dan poket rakyat.
Selain Mahiaddin pastinya lebih sibuk agar tidak dijatuhkan dan seterusnya hilang kuasa, Timbalan Perdana Menteri, Ismail Sabri dan beberapa menteri sendiri pada semalam telah memperlihatkan keutamaan mereka lebih mempertahankan kuasa apabila sanggup berkumpul beramai-ramai di Auditorium DBKL hanya semata-mata atas agenda politik.
Selepas ini entah berapa banyak lagi mesyuarat siang dan malam, termasuk bertemu di rumah Mahiaddin bagi kerja-kerja politik yang tujuannya mempertahankan kuasa itu.
Akhirnya, dengan gaji, elaun lumayan dan pengiring yang diterima melalui wang pembayar cukai, bukanlah rakyat yang dijaga diutama, sebaliknya hanya perut dan jawatan sendiri.
Dalam hal ini, bagi mengelakkan pembaziran dan negara terus dalam ketidak-tentuan dalam tempoh sebulan akan datang iaitu sebelum sidang Parlimen diadakan, adalah benar-benar dipohon agar Agong selaku ketua negara dapat campurtangan dengan segera.
Demi untuk kebaikan negara, adalah anat menggembirakan rakyat kiranya Agong dapat menasihatkan Mahiaddin agar meletakkan jawatan saja berikutan ketiadaan majoritinya kini bukan lagi rahsia atau pilihan lain, mengadakan sidang khas Parlimen harus diadakan pada kadar segera dan secepat mungkin dengan agenda khusus hanya berkaitan usul undi percaya saja.
Agong dengan ini boleh menarik balik perkenan baginda atas cadangan Mahiaddin yang mahu ujian keabsahannya dilakukan pada sidang Parlimen September nanti.
Negara ini tidak boleh dibiarkan lebih lama dalam kecelaruan dan kekalutan tentang pertikaian tiada majoriti yang dimiliki oleh Perdana Menterinya.
Penyelesaiannya mesti disegerakan agar pemimpin yang benar-benar dibuktikan keabsahan yang berhak mengendalikan urusan negara dan menjaga rakyat.
Perdana Menteri yang tiada majoriti, kalau memiliki masa, hanya akan sibuk menggunakannya untuk mencari dan membeli undi berbanding memastikan rakyat memiliki wang untuk membeli makanan.
Bimbang jika September nanti baru keabsahan mahu ditentukan, lebih banyak kerosakan dan kehancuran makin tak terbendung.
Sekali lagi, bersama kedegilan Mahiaddin dengan pelbagai helah serta alasanya, sehelai kenyataan media titah Istana Negara barangkali adalah ubat kelegaan bagi rakyat agar negara ini dapat segera keluar daripada kekalutan dan ketidaktentuan yang sudah lama berlarutan.
(ShahbudinHusin 07/08/2021)

4

11

votes
Article Rating
Kongsikan artikel ini


TIADA JUSTIFIKASI, MAHIADDIN HANYA BAZIR WANG NEGARA LANTIK PEJA PENASIHAT KHASNYA – ZAHID HAMIDI

Rakyat tertanya-tanya apakah justifikasi Perdana Menteri melantik Timbalan Presiden Parti Pribumi Bersatu Malaysia (PPBM) sebagai Penasihat Khas beliau yang bertaraf Menteri?
Dalam keadaan rakyat sedang sengsara lagi menderita manakala ekonomi merundum, beliau beri jawatan Menteri kepada Timbalan Presiden parti politiknya pula.
Bukan sedikit wang negara perlu digunakan untuk membayarnya.
Lebih menghairankan pelantikan Penasihat Khas bertaraf Menteri itu tidak diumumkan di Facebook Perdana Menteri Muhyiddin Yassin seperti kebiasaan.
Hanya diedarkan kenyataan media empat perenggan kepada pihak media.
Apakah muslihatnya?
Satu-satunya alasan pelantikan itu adalah bekas Menteri Besar Perak itu diperlukan untuk menasihati Perdana Menteri dalam hal ehwal jalinan komuniti, komunikasi masyarakat dan pembangunan sosio ekonomi.
Ini satu lagi alasan retorik Pejabat Perdana Menteri sedangkan rakyat tahu kesemua fungsi yang disebut itu telah ada dalam portfolio Menteri dan Timbalan Menteri sedia ada.
Ironi Perdana Menteri telah mempunyai berpuluh Menteri, Timbalan Menteri dan begitu ramai lantikan politik lain untuk menasihati beliau.
Adakah ini bermaksud Perdana Menteri tidak lagi mempercayai Menteri dan Timbalan Menteri malah Timbalan Perdana Menteri yang baru dilantiknya?
Walau apa pun dalam keadaan sekarang hentikanlah membazir wang negara.
Gunakanlah wang yang ada sebaik-baiknya untuk membantu rakyat.
AHMAD ZAHID HAMIDI
Presiden UMNO.

5

2

votes
Article Rating
Kongsikan artikel ini


APAKAH AGENDA HARAMKAN UMNO YANG PERNAH DIHALANG ANWAR INGIN DITERUSKAN SEMULA OLEH MAHIADDIN?

Berdasarkan penjelasan Setiausaha Agung UMNO, Ahmad Maslan yang berlandaskan kronologi mesyuarat dan surat-menyurat kepada Pendaftar Pertubuhan atau RoS, tidak diragui bahawa UMNO telah mengikuti segala peraturan dengan sebaiknya dalam keputusan menangguhkan pemilihan parti selama 18 bulan.
Keputusan itu dibuat dalam mesyuarat MT melalui resolusi pekeliling yang dipersetujui oleh 52 daripada 56 ahli MT pada 18 Jun 2021 dan surat mengenainya telah dihantar kepada RoS pada 24 Jun.
Kaedah resolusi pekeling diambil ketika itu kerana mesyuarat MT secara bersemuka tidak dapat diadakan berikutan penguatkuasaan PKPD.
Ini bermakna keputusan menangguhkan pemilihan selama 18 bulan adalah sah kerana ia dilakukan sebelum 30 Jun iaitu tarikh tamat tempoh bagi pemegang jawatan MT sesi 2018-2021.
RoS kemudian memperakui penerimaan surat bertarikh 24 Jun itu dalam jawapan balasnya bertarikh 19 Julai yang antara lain menyatakan bahawa ia tidak mempunyai halangan terhadap penangguhan pemilihan UMNO dan keputusan itu disifatkan telah mematuhi Fasal 10.16 Perlembagaan parti.
Kemudian mesyuarat MT pada 7 Julai 2021 telah mengabsahkan keputusan MT pada 24 itu yang turut dimaklumkan kepada RoS.
Dengan itu, tindakan RoS pada 6 Ogos menghantar surat kepada UMNO memaklumkan keputusan penangguhan pemilihan selama 18 bulan sebelum ini sebagai tidak sah kerana ia didakwa dibuat setelah pemegang jawatan MT tamat tempoh iaitu selepas 30 Jun adalah tidak tepat dan mengelirukan.
Bagaimana RoS yang pada 19 Julai mengatakan tiada halangan terhadap penangguhan itu atas hakikat bahawa ia kuasa MT memutuskannya, tiba-tiba boleh berubah fikiran pada 6 Ogos dengan menyatakannya sebagai tidak sah pula?
Lebih mengejutkan RoS juga mahu mahu UMNO memberi tarikh baru agar pemilihan UMNO di semua peringkat dapat diadakan.
Sedarkah RoS bahawa PRN Sarawak telah ditunda atas alasan darurat dan beberapa PRK seperti Batu Sapi serta Gerik juga turut ditangguhkan kerana Covid19 yang didaruratkan, jadi bagaimana mereka boleh tergamak berfikir bukan saja di luar kotak, bahkan tanpa menggunakan kotak untuk memaksa UMNO mengadakan pemilihan dalam kadar yang segera?
Daripada sudut politik, tindakan RoS itu dengan mudah difahami ianya adalah bermotif politik dan memperlihatkan badan itu telah menjadi alat kepada kepentingan kerajaan PN untuk mengekalkan kuasanya.
Ini kerana RoS hanya mengambil tindakan tersebut setelah UMNO pada 7 Julai lalu membuat ketetapan menarik sokongan terhadap Mahiaddin Md Yasin dan kemudian pada 3 Ogos pula memutuskan menarik sokongan kepada kerajaan PN.
Berikutan keputusan UMNO, kerajaan PN bukan saja sudah sah tiada lagi majoriti, bahkan sehingga ini disusuli dengan tindakan dua menteri UMNO, Shamsul Anuar Nasarah dan Noraini Ahmad, meletakkan jawatan masing-masing.
Tujuan RoS memaklumkan keputusan UMNO menangguhkan pemilihannya selama 18 bulan sebagai tidak sah sebenarnya mempunyai dua tujuan utama:-
Pertama, agar pemilihan UMNO dapat segera diadakan dan kedudukan Zahid Hamidi sebagai Presiden UMNO dapat dirancang atau dikomplot untuk dijatuhkan bagi digantikan dengan Ismail Sabri Yaakob yang pro Mahiaddin serta kini telah diseronokkan dengan lantikan sebagai Timbalan Perdana Menteri.
Kedua, untuk membatalkan penarikan sokongan UMNO terhadap Mahiaddin dan kerajaan PN yang diputuskan oleh MT pada 7 Julai dan 3 Ogos lalu.
Kesimpulannya, oleh kerana gagal menjinakkan UMNO, Mahiaddin dan kerajaan PN melalui cengkaman kuasa terhadap RoS yang berada di bawah Kementerian Dalam Negeri, telah mempergunakan agensi itu untuk kepentingan politik dan pengekalan kuasanya.
Adalah dijangkakan RoS akan terus berdalih dengan hujah lain bagi mempertahankan tidak sahnya penangguhan pemilihan selama 18 bulan itu, meskipun kronologi peristiwa yang dibuktikan oleh UMNO adalah kukuh, yang matlamatnya hanya satu iaitu memastikan UMNO akhirnya tunduk dan akur kepada kekuasaan Mahiaddin yang seluruh dunia tahu beliau adalah Perdana Menteri yang sudah hilang keabsahannya.
Tidak mustahil, langkah seterusnya ialah mengharamkan UMNO dan menjadikannya parti yang tidak – bukan kerana ada peraturan atau undang-undang tidak dipatuhi – tetapi semata-mata kerana enggan tunduk kepada kekuasaan Mahiaddin.
Jika kita masih ingat, ketika era Tun Mahathir Mohamad sebelum ini di mana ketika itu Mahiaddin adalah Menteri Dalam Negeri, fail untuk mengharamkan UMNO sudah pun ada di atas meja beliau dan Anwar Ibrahim yang mendapat tahu mengenainya telah mengingatkan Presiden Bersatu itu tentang jasa-jasa serta sumbangan UMNO dan jangan sampai tergamak untuk mengharamkannya, meski bagaimana besar sekali pun bertelingkah politik dengan parti itu.
Apakah kini Mahiaddin ingin meneruskan semula agenda yang tergendala itu?
(ShahbuidinHusin 08/08/2021)

5

3

votes
Article Rating
Kongsikan artikel ini


MENGAPA SEPTEMBER?

Tamrin Tun Ghafar
Ahad – 08/08/2021
(  1 –  29  )
1.   JIKA Agong memilih Mahiaddin  berdasarkan kepercayaan bahawa ketika itu beliau sudah mempunyai sokongan majoriti Ahli – Ahli Dewan Rakyat maka mengapa  Agong TIDAK MENGARAHKAN UNDI PERCAYA DI  LAKUKAN serta merta terhadapnya?
2.  HANYA 12 hari selepas  dipilih oleh MKT , Hussein Onn ( Tun – Alfatihah )  memanggil Sidang Parlimen  Khas bagi mendapatkan sokongan Wakil Rakyat.
3.  Abdullah Ahmad  Badawi atau Pak Lah pula telah  mendapat  sokongan majoriti  Parlimen  HANYA  3 hari  selepas menggantikan Dr. Mahathir yang melepaskan  jawatan  Perdana Menteri  selepas 22  tahun memerintah.
4.  Hussein Onn dan Abdullah  Badawi  TELAH  MENUNJUKKAN  SIKAP Gentelmen dan berani  mereka.
5.  Sudah setahun 5 bulan  iaitu mulai tarikh beliau Angkat Sumpah Jawatan  di hadapan Agong pada 1hb Mac 2020  sampai ke hari ini  beliau masih berdolak dalih  mengelakkan Undi percaya atau  Tidak Percaya terhadap  beliau – MENGAPA???
6.  SEBENARNYA beliau takut rahsia  beliau  MENIPU Agong dan rakyat TERBONGKAR –  beliau seboleh – bolehnya tidak mahu digelar  ‘PM PENIPU’.
7.  Timbalan Perdana Menteri Ismail Sabri, Menteri, Timbalan dan Pengurusi – Pengurusi  GLC, walaupun tahu Mahiaddin ini TIDAK  CERDIK dan MENIPU namun demi  kepentingan diri dan keluarga mereka  TERPAKSA TELAN semua itu.
8.  Ada diantara mereka yang sanggup MELANGGAR keputusan Parti dan sanggup menggambil risiko dipecat dan sebagainya.
9.  Baru rakyat khasnya pengundi Bera tahu  bahawa Wakil Rakyat yang mereka pilih  selama ini HANYA MENGUTAMAKAN DIRI  DAN KELUARGA – peduli apa rakyat kata!!
10.  SIAPA NAK BAYAR GAJI, ALLOWANCE YANG BERJUMLAH BERPULUH RIBU  SEBULAN DAN SEGALA KEMUDAHAN JIKA  MEREKA BERHENTI? –  itu persoalan dan jawapan sebenar.
11.  Biar lebih sejuta rakyat dijangkati virus COVID, biar lebih 10 ribu mati akibatnya dan biar hampir 2 ribu bunuh diri dan biar rakyat  derita kebuluran dan biar kereta dijadikan  tempat tinggal mereka yang tak mampu  menyara hidup – yang penting bagi mereka   ‘AKU PERDANA MENTERI , TIMBALAN, MENTERI dan PENGURUSI GLC; yang penting keluarga aku boleh kesana kesini dengan kereta mewah dan pemandu dan anak – anak pula boleh tayang kereta sport – itu yang aku peduli dan kisah!!
12.  Sesekali majoriti rakyat diberi ‘bantuan makanan dan ada yang menghulur wang ringgit walaupun boleh digunakan sehari dua sahaja, dan ada yang mengambil kesempatan MENAMPAL wajah mereka  dikotak dan barang – barang yang diberi seperti pepatah
MENIMBA DI AIR YANG KERUH
13.   Rakyat sudah celik, mereka tahu  memilih dan menggunakan kuasa apabila sampainya Pilihanraya Umum nanti.
14.  Mereka BUKAN BODOH DAN TIDAK  BOLEH DITIPU lagi oleh mereka yang MELOMPAT dan MENGINGKARI Parti seperti SEMBURIT dan konco – konconya yang lompat dari PKR, Hamzah Zainuddin dan pengikut – pengikutnya dan yang terbaru Ismail Sabri , Naib Presiden UMNO, Hisham ( anak Tun Hussein ), Khairy Jamaluddin ( menantu Pak Lah ), Salim dan Jalal dan ramai lagi yang SANGGUP MENDERHAKA kepada Parti  HANYA disebabkan duit dan kemudahan yang dinikmati – bagi mereka kesusahan rakyat  adalah perkara kedua.
15.   Mahiaddin dan beberapa orang Menteri  sanggup menentang Agong dan Raja – Raja Melayu asalkan beliau boleh terus berkuasa – untuk apa? Itu bak kata pepatah :
    TEPUK  DADA
    TANYA  SELERA
tapi mereka MESTI  INGAT  :
     SEPANDAI
     PANDAI TUPAI
     MELOMPAT
     PASTI  AKAN
     JATUH
     KE TANAH JUA
16.   Kalau dulu kedudukan Mahiaddin seperti :
     NYAWA
     DI HUJUNG
     TANDUK
tapi kini nyawa beliau umpama :
     NYAWA
     DI HUJUNG
     PEDANG
atau dalam kata lain  seperti
     NYAWA – NYAWA
     IKAN  sahaja
sebenarnya kain kafan sudah pun disediakan
17.   Apakah mereka tidak tahu atau sama bodoh seperti Mahiaddin, apabila Mahiaddin jatuh maka seluruh Menteri, Timbalan dan Pengurusi GLC akan turut sama , dan TIDAK  MUSTAHIL  ‘RIVER  OF  BAMBOO’ atau  Penjara Sungai Buluh menanti kehadiran sesetengah mereka kelak.
18.  TUJUAN UTAMA cadangan kepada Agong melakukan UNDI PERCAYA bulan September ini ialah bagi memberi masa untuk beliau  memperolehi sokongan secukupnya justeru  segala usaha seperti ugutan oleh beberapa agensi pasti digunakan sepenuhnya, dalam masa sama tawar menawar berlangsung; yang pasti HARGA KATAK walaupun berada didalam longkang akan naik
19.  Baru – baru ini 3 orang MP dari Parti DAP  ditawarkan RM30 juta seorang, jawatan Menteri jika mereka sanggup lompat sokong Mahiaddin; ini bukti berapa tenat dan paniknya Mahiaddin
20.  TIDAK HAIRAN jika tiba – tiba Tan Sri Noor Hisham juga berubah wajah – dari Pegawai yang disanjung ramai disatu ketika dahulu  kepada seekor :
    LEMBU  DI
    CUCUK  HIDUNG
21.  Tiba – tiba seminggu dua sebelum Bersidang 50 orang Wakil Rakyat dan Kakitangan Parlimen disahkan pembawa kuman COVID maka  Parlimen sekali lagi tidak boleh Bersidang.
22.   Itulah taktik yang digunakan Mahiaddin bagi terus berkuasa sehingga PRU nanti, dan seperti berbagai dakwaan mungkin boleh melakukan rompakan demi rompakan.
23. Bukan sahaja polis dan agensi lain digunakan malah tidak ketinggalan  Khutbah Jumaat  pun dilibatkan juga.
24.  Hampir setiap waktu TV dan Radio  menyiarkan propaganda sama ada MEMUJI Kerajaan mahupun MENYALAHKAN Parti – Parti Pembangkang.
25.   Azhar Harun, Speaker Dewan Rakyat dan abang beliau, Idrus Harun, Peguam Negara, tak ubah seperti khadam yang hanya bertindak mengikut arahan Tuannya sahaja.
26.  Kita akan menyenaraikan nama – nama Wakil Rakyat UMNO dan katak – katak lain yang telah MENDERHAKA pada pengundi mereka.
27.  LAKUKAN APA SAHAJA DEMI MENYELAMATKAN NEGARA DAN RAKYAT.
28.  Terserahlah kepada Agong dan Raja – Raja Melayu menilai yang mana perlu diutamakan, Mahiaddin seorang atau 32 juta rakyat.
29.  HANYA  QURAN SAHAJA YANG TIDAK BOLEH DIUBAH SUAI DAN DIPINDA, YANG  LAIN ADALAH CIPTAAN MANUSIA.
Wassalam
Terima Kasih.

5

7

votes
Article Rating
Kongsikan artikel ini


SPRM HARUS SIASAT, JANGAN BENARKAN MASA HINGGA SEPT ADA URUSAN JUAL BELI MP

Majlis Presiden Pakatan Harapan gusar dan mengutuk usaha kotor pihak tertentu ke atas sekurang-kurangnya tujuh Ahli Parlimen termasuk Ahli Parlimen Rasah, Kota Melaka, Ipoh Barat, Kulim Bandar Baharu, Setiawangsa, Kuala Kedah dan Alor Setar untuk menawarkan habuan serta jawatan bagi memberi sokongan kepada Kerajaan.
Suruhanjaya Pencegahan Rasuah Malaysia (SPRM) perlu mengambil tindakan secara serius, memandangkan kejadian-kejadian serupa pernah berlaku kepada Ahli-Ahli Parlimen Pembangkang sebelum ini.
Sekiranya SPRM gagal berbuat demikian ini hanya membuktikan dakwaan bahawa agensi Kerajaan diperalatkan sebagai senjata politik demi survival politik pihak tertentu dan bukannya mendaulatkan undang-undang.
Seperti yang umum sedia maklum, Tan Sri Mahiaddin Md Yassin telah kehilangan majoriti dan masih enggan meletakkan jawatan berdasarkan Perkara 43(4) Perlembagaan Persekutuan.
Oleh itu, sesiapa yang cuba merasuah Ahli-Ahli Parlimen Pembangkang mahupun yang telah menarik sokongan terhadap Tan Sri Mahiaddin telah bukan sahaja melakukan satu kesalahan, tetapi juga membolehkan Perdana Menteri yang tiada keabsahan mahupun majoriti untuk kekal berkuasa sambil rakyat terus merana.
Oleh itu, kami menegaskan bahawa Tan Sri Mahiaddin mesti letak jawatan segera, atau memanggil sidang khas Parlimen sekarang untuk membahas dan memutuskan usul undi percaya dalam masa terdekat.
Jangan gunakan masa sehingga September untuk “membeli” sokongan dengan pelbagai taktik yang tidak bermaruah dan menyalahi undang-undang.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

4

5

votes
Article Rating
Kongsikan artikel ini


KJ TAK PERCAYA PRESIDEN TIDAK MENGAPA, TAPI JANGAN SAMPAI PRESIDEN TAK PERCAYA LAGI KEPADANYA

Menteri Sains, Teknologi dan Innovasi, Khairy Jamaluddin mengakui beliau ada masalah kepercayaan terhadap Presiden UMNO, Ahmad Zahid Hamidi.
Katanya, rasa tidak percaya itu timbul kerana beberapa perkara, antaranya isu surat Zahid Hamidi kepada Yang Dipertuan Agong untuk memberi sokongan terhadap Anwar Ibrahim menjadi Perdana Menteri dan rakaman perbualan telefonnya yang bocor dengan Presiden PKR itu.
Katanya, bagaimana beliau mahu percaya dengan seorang Presiden UMNO yang sebegitu rupa?
Sehubungan itu, tambah KJ, beliau tidak akan meletak jawatan daripada kerajaan atau mematuhi keputusan MT UMNO berkaitan penarikan sokongan kepada kerajaan PN sehingga sidang Parlimen diadakan pada September depan.
“Selagi tidak ada undian, biarlah saya buat kerja saya bagi pihak UMNO kerana saya menteri UMNO.
“I cannot trust this president, kita akn kekal bersama PN sekarang ini dan kita akan buat pendirian pada sidang nanti.
“Saya masih dengan UMNO dan setia kepada UMNO, biarlah saya buat kerja vaksinasi kerana ini soal nyawa rakyat Malaysia.
“Nanti selepas kita sudah selesai undi baru kita boleh kita buat keputusan, what’s next,” katanya lagi.
Untuk rekod, Khairy atau KJ adalah pemimpin yang kalah kepada Zahid Hamidi bagi merebut jawatan Presiden UMNO pada pemilihan 2018 lalu.
Seorang lagi yang turut tewas kepada Zahid Hamidi dalam pemilihan itu ialah Tengku Razaleigh Hamzah.
Soal sama ada kepercayaan itu benar-benar disebabkan tingkah laku Zahid Hamidi atau tidak, hanya KJ yang tahu hakikat sebenarnya, tetapi adalah perkara biasa orang yang kalah tidak akan mempercayai sampai bila-bila orang yang berjaya mengalahkannya.
Lebih-lebih lagi jika orang itu jenis yang merasakan dirinya lebih hebat daripada orang yang berjaya mengalahkannya itu.
Begitu pun, inilah adat dan lumrah bila Presiden UMNO tidak lagi memegang jawatan sebagai Perdana Menteri.
Kalaulah Presiden UMNO itu tetap sebagai Perdana Menteri seperti sebelum-sebelum ini, selain dirinya sentiasa dipercayai, disanjung dan dipuja, malah isteri dan anak-anak Presiden UMNO itu pun akan turut sama disanjung dan dipuja juga.
Tidak cukup dengan sokong, sanjung, puji dan puja, terkadang sanggup pula mempertontonkan acara angkat tabik kepada Presiden UMNO yang menjadi Perdana Menteri itu.
Begitulah dunia UMNO…nasib Presiden yang memegang jawatan Perdana Menteri tidak akan sama dengan Presiden yang tiada apa-apa kuasa dalam kerajaan.
Namun demikian, pendirian KJ untuk bersikap tidak percaya kepada Presidennya partinya bukanlah menjadi apa-apa masalah kepada Zahid Hamidi atau kepada diri Ahli Parlimen Rembau itu sendiri.
Beliau boleh terus bergembira dengan pendiriannya itu.
Yang akan jadi masalah ialah bila Presiden UMNO sudah tidak percaya lagi kepada dirinya.
Siapa pun jadi Presiden UMNO, selagi kuasa Presiden itu ada padanya, beliau sudah tentu hanya akan memberi watikah menjadi calon bertanding dalam PRU kepada seseorang yang dipercayainya saja.
Orang yang tidak lagi mendapat kepercayaan Presiden partinya sendiri, tidak mungkin akan diberikan apa-apa watikah.
Tidak saja watikah tiada jika Presiden tidak percaya, kawasan untuk bertanding pun senang-senang boleh diberikan kepada calon lain.
(ShahbudinHusin 09/08/2021)

4.9

7

votes
Article Rating
Kongsikan artikel ini


SAMA ADA SEKARANG ATAU SEPTEMBER, MAHIADDIN TETAP TIADA ANGKA

Melalui surat dan dokumen yang didedahkan oleh laman web rasmi UMNO hari ini, dibuktikan untuk pengetahuan umum bahawa seramai 14 Ahli Parlimen UMNO sah telah menarik sokongan terhadap kerajaan PN pimpinan Mahiaddin Md Yasin.
Penarikan sokongan itu dipersembahkan melalui warkah yang dihantar kepada Yang Dipertuan Agong.
Mereka menandatangani surat penarikan sokongan itu ialah:-
⁃ Najib Razak (Pekan)
⁃ Azalina Othman Said (Pengerang)
⁃ Ahmad Zahid Hamidi (Bagan Datuk)
⁃ Ahmad Nazlan Idris (Jerantut)
⁃ Ahmad Jazlan Yaakub (Machang)
⁃ Tengku Razaleigh Hamzah (Gua Musang)
⁃ Ramli Mohd Nor (Tanah Tinggi Cameron)
⁃ Ahmad Maslan (Pontian)
⁃ Mohd Nizar Zakaria (Parit)
⁃ Noh Omar (Tanjong Karang)
⁃ Azeez Abdul Rahim (Baling)
⁃ Shamsul Anuar Nasarah (Lenggong)
⁃ Bung Moktar Radin (Kinabatangan)
⁃ Mohamad Alamin (Kimanis)
Termasuk Norani Ahmad yang telah meletakkan jawatan sebagai Menteri Pengajian Tinggi, jumlahnya kini menjadi 15 orang.
Berdasarkan kiraan kasar jumlah sokongan yang dimiliki Mahiaddin ketika mengangkat sumpah pada 1 Mac 2020 dahulu sebanyak 114, ini bererti jumlah sokongan yang tinggal bersamanya sekarang hanyalah 99 Ahli Parlimen saja.
Ditolak lagi dengan Ahli Parlimen Gerik yang telah meninggal dunia, maknanya hanya tinggal 98 orang yang masih menyokong Mahiaddin dan kerajaan PN.
Bererti juga, daripada 220 Ahli Parlimen yang ada sekarang, dengan hanya 98 bersama Mahiddin, seramai 122 orang adalah penentangnya yang terdiri daripada blok pembangkang dan UMNO yang pro kepada Zahid Hamidi.
Kesimpulan mudahnya, sama ada sekarang atau menunggu sehingga September nanti di mana usul percaya telah dipersetuju oleh Perdana Menteri untuk dibentangkan terhadapnya, kedudukan Mahiaddin sudah sah tidak cukup angka.
Apa yang Mahiaddin mahu tunggu lagi?
Daripada mana beliau mahu menampung kekurangan itu menjelang September nanti?
Apakah ada Ahli-Ahli Parlimen yang sedia melompat menjadi katak mengalih sokongan kepada kerajaan yang hampir pasti akan tumbang?
Cukupkah dua tiga guni wang sebagai penambat hati?
Jika begitu, bukankah lebih baik, demi untuk kebaikan negara, kiranya beliau sedia mengibar saja bendera putih dan meletak jawatan lebih awal tanpa menunggu dirinya dijatuhkan pada September nanti?
September atau sekarang – keputusannya tetap sama, hanya tarikh saja yang berbeza.
Atau apakah dalam hal ini penasihat khas yang pernah hilang majoriti yang baru dilantik dengan kedudukan bertaraf menteri ada keajaiban luar biasa untuk menasihati Perdana Perdana dan mengelakkannya daripada kalah undi?
(ShahbudinHusin 09/08/2021)

4.7

9

votes
Article Rating
Kongsikan artikel ini


BLOK PEMBANGKANG JANGAN BERBALAH SIAPA CALON PM, YANG PENTING JATUHKAN MAHIADDIN DAHULU

Menjelang usul percaya yang akan dibentangkan pada sidang Parlimen September depan di mana sokongan terhadap Mahiaddin Md Yasin kini merosot hari demi hari – sebenarnya kini sudah pun tiada majoriti lagi – ramai yang mula cenderung menimbulkan persoalan siapa calon pengganti Perdana Menteri.
Adakah ia Anwar Ibrahim, Tun Mahathir Mohamad, Ahmad Zahid Hamidi, Najib Razak, Tengku Razaleigh Hamzah, Shafie Apdal atau sesiapa yang lain?
Mereka berhujah, jika Mahiaddin ingin dijatuhkan, calon penggantinya mestilah dinamakan bagi mengisi kekosongan itu.
Mereka yang menyokong PN dan Mahiaddin pula tanpa ragu-ragu menyatakan tiada calon Perdana Menteri daripada blok pembangkang yang benar-benar disepakati memiliki majoriti mencukupi.
Kata mereka, siapa pun yang dinamakan sebagai calon Perdana Menteri daripada blok pembangkang atau yang menentang Mahiaddin, pasti ada kelompok tertentu daripada kalangan sendiri yang tidak menyokongnya.
Jika begitu, tegas mereka, bagaimana mahu menjatuhkan Mahiaddin?
Sebenarnya, persoalan pokok dan keperluan mendesak dalam negara sekarang ialah menjatuhkan Mahiaddin, manakala siapa calon Perdana Menteri selepas Presiden Bersatu itu dijatuhkan daripada tampuk kuasa adalah isu kedua.
Blok pembangkang, termasuk kelompok UMNO yang tidak setuju dengan Mahiaddin tidak perlu berbalah dalam soal tersebut sehingga Perdana Menteri dijatuhkan terlebih dahulu.
Ibarat gigi yang telah rosak yang menyebabkan seluruh kehidupan terganggu, gigi tersebut perlu dicabut terlebih dahulu sebelum mahu diganti baru sama ada dengan jenis yang mahal, yang murah atau jika ingin jenis gigi yang disalut dengan emas dan suasa sekali pun.
Tidak guna sibuk-sibuk memilih apa jenis gigi yang mahu dipasang, tetapi gigi yang rosak masih tidak berjaya untuk dicabut.
Sebab itu, kesepakatan blok pembangkang bersama kelompok UMNO dalam keinginan menumbangkan Mahiaddin yang sehingga ini nampaknya kekal mantap dan tidak tergugat harus sentiasa dikekalkan sehingga ke titik akhir perjuangan.
Hanya setelah Mahiaddin berjaya dijatuhkan, barulah semua pihak dalam blok pembangkang dan kelompok UMNO yang menyumbang kepada kejatuhan Perdana Menteri tadi perlu duduk berbincang dan bermesyuarat bagi mencari kata sepakat memilih calon yang sesuai mengetuai kerajaan.
Ditakuti jika berbalah sekarang untuk memilih calon Perdana Menteri, ia akan menyebabkan perpecahan sesama sendiri yang akhirnya Mahiaddin gagal dijatuhkan.
Siapa yang rugi dan malu sendiri jika sampai itu yang berlaku?
Sekali lagi ditekankan, adalah penting menjatuhkan Mahiaddin terlebih dahulu dan selepas itu barulah dibincangkan siapa calon Perdana Menteri.
Dalam berbincang dan menentukan calon Perdana Menteri itu haruslah dilupakan sama sekali sebarang sentimen dan kepentingan kelompok, sebaliknya fokus kepada usaha memulihkan negara dan menyelamatkan nasib rakyat yang sudah begitu lama sengsara akibat kegagalan kerajaan lama.
Kerajaan baru, walau apa bentuknya sekali pun, mesti dipimpin oleh sosok yang cergas, bertenaga, penuh idea dan punya kemampuan serta hubungan antarabangsa yang meyakinkan kerana dalam usaha memulihkan ekonomi khususnya, kita tidak dapat lari daripada keperluan mendapat manfaat daripada dunia luar dan negara-negara sahabat yang lebih kaya dan maju.
Pilihan kedua, kiranya kesepakatan gagal dicapai, biarlah soal menentukan calon Perdana Menteri itu ditentukan oleh kebijaksanaan Yang Dipertuan Agong berdasarkan kepentingan negara, kestabilan hidup rakyat pelbagai kaum dan pihak mana yang lebih diyakini baginda mampu mentadbir dengan lebih baik, antaranya dengan mengambil kira kekuatan sokongan yang dimiliki oleh seseorang yang hendak dipilih itu.
Apa pun, dalam keadaan negara yang terumbang-ambing dengan pelbagai krisis sekarang, tiada pilihan bahawa Mahiaddin sudah wajib dijatuhkan dan seterusnya digantikan dengan seorang Perdana Menteri yang baharu.
Kesepakatan untuk mencapai matlamat jangan sesekali jadi goyah sehingga Mahiaddin akhirnya mampu kekal lagi dengan kuasanya.
Penting untuk difikirkan, lagi lama Mahiaddin jadi Perdana Menteri, bukan saja kontena mayat di hospital tidak mampu disediakan dan hospital terpaksa memohon bantuan pihak swasta, bahkan mungkin lebih banyak lagi lantikan penasihat khas bertaraf menteri dilakukannya yang lantikan itu satu sen pun tiada faedah untuk memperbaiki nasib hidup rakyat yang sedang susah dan derita ketika ini.
(ShahbudinHusin 10/09/2021)

5

3

votes
Article Rating
Kongsikan artikel ini


ROS SAH ALAT POLITIK, NYAWA UMNO HANYA DAPAT DISELAMATKAN JIKA REGIM MAHIADDIN SEGERA DITAMATKAN

Mula-mula Pendaftar Pertubuhan atau RoS mengeluarkan kenyataan media bahawa penangguhan pemilihan UMNO selama 18 bulan yang diputuskan parti itu sebagai tidak sah.
Ia berikutan, kata RoS, ia diputuskan oleh MT ketika pemegang jawatannya telah tamat tempoh iaitu selepas 30 Jun 2021.
Meskipun Setiausaha Agung UMNO, Ahmad Maslan menafikan perkara itu, sambil membutirkan sepenuhnya kronologi peristiwa yang menunjukkan keputusan itu sebenarnya dibuat pada 18 Jun serta pemaklumannya dihantar kepada RoS pada 24 Jun, selain pada Isnin, 9 Ogos lalu, beliau turut menghantar semua dokumen lengkap berkaitan kepada agensi berkenaan, namun matlamat mencari salah UMNO nampaknya tetap diteruskan.
Kali ini RoS menyatakan, kedudukan pemegang jawatan dalam UMNO selepas 30 Jun hanyalah bersifat caretaker saja.
Bermakna, selepas tarikh itu, menurut RoS lagi, hanya tugas-tugas pentadbiran yang dibenar dilaksanakan oleh pemegang jawatan dalam UMNO, tetapi tidak melibatkan soal dasar seperti menarik sokongan terhadap Mahiaddin Md Yasin dan kerajaan PN.
Dengan sendirinya, keputusan UMNO menarik sokongan terhadap Mahiaddin pada 7 Julai dan menarik sokongan terhadap kerajaan PN pada 3 Ogos lalu adalah tidak sah di mata RoS.
Maka adalah difahami bahawa keputusan RoS itu bukanlah sangat menunjukkan ia merupakan keinginan RoS, tetapi itu adalah keinginan sebenar Mahiaddin dan mereka yang sedang mencatur kuasa dalam kerajaan PN.
Untuk lagi mudah difahami, bermakna RoS telah diperalat dan menjadi alat kepada Mahiadddin dan kerajaan PN untuk melemahkan UMNO, seterusnya mengekalkan kekuasaan di tangan mereka.
Sepatutnya, sementara RoS meneliti segala surat dan dokumen yang dihantar Ahmad Maslan pada Isnin lalu, ia tidak seharusnya mengeluarkan kenyataan terbuka yang bersifat memihak seperti kedudukan pemegang jawatan dalam UMNO hanya bersifat caretaker saja.
Bagaimana jika bukti yang ditunjukkan UMNO adalah kukuh dan ia telah mematuhi segala peraturan dalam memunda pemilihan selama 18 bulan itu?
Di mana RoS mahu meletak mula senget sebelah mereka dalam menjalankan tanggungjawab yang seharusnya mesti berteraskan keadilan dan peraturan?
Begitu pun, ini bukanlah kali pertama RoS diperalatkan untuk kepentingan politik mereka yang berkuasa.
Ketika era BN dahulu, ia juga berperanan memihak kepada kerajaan semasa berkaitan pendaftaran Bersatu yang menghadapi pelbagai masalah, hinggakan nama Bersatu pun tidak dibenar untuk digunakan.
Mematuhi kehendak RoS itu, akhirnya nama PPBM telah digunakan dan hanya setelah BN tumbang dan PH berjaya menjadi kerajaan, barulah nama Bersatu dibenar untuk digunakan semula.
Apa yang dialami UMNO sekarang sepertinya suatu balas dendam daripada Bersatu terhadap parti itu.
Dulu Bersatu mahu menumbangkan UMNO, lalu RoS diperalatkan untuk menekan Bersatu dengan harapan kejatuhan kerajaan dapat dielakkan, namun barangkali, tekanan itulah yang menjadi salah satu sebab rakyat lebih bangkit untuk mengakhiri era BN pada PRU 2018 lalu.
Kini Bersatu pula mengetuai kerajaan dan UMNO sedang berusaha mahu menumbangkan kerajaan, maka sekali lagi RoS dipergunakan untuk menekan serta melemahkan musuh kerajaan.
Oleh kerana Menteri Dalam Negeri, Hamzah Zainuddin yang bertanggungjawab kepada RoS adalah juga Setiausaha Agung Bersatu, apa yang berlaku kepada UMNO sekarang ini bukanlah sesuatu yang menghairankan.
Lumrah telah ditunjukkan bahawa baik UMNO atau Bersatu yang mengetuai kerajaan, tekanan kepada musuh dengan menggunakan jentera kerajaan adalah suatu keseronokan bagi mereka memperalatkannya.
Namun demikian, dalam situasi yang begitu menekan sekarang, tidak banyak pilihan ada di tangan UMNO, khususnya buat Presidennya, Ahmad Zahid Hamidi.
Pemimpin UMNO yang pro kerajaan PN dan Mahiaddin mungkin gembira dengan tekanan RoS itu kerana ia memberi ruang untuk mereka terus berlama-lama lagi mengaut nikmat kehidupan sebagai menteri dalam kerajaan.
Risiko sama ada UMNO dilemahkan atau diharamkan sekali pun barangkali tidaklah sepenting keghairahan mengekalkan jawatan sedia ada yang masing-masing pegang ketika ini.
Sebab itu, semua mereka senyap sunyi tidak berbunyi apa-apa bagai merestui saja tindakan RoS itu, meski hakikatnya sebahagian mereka tahu bila sebenarnya MT UMNO bermesyuarat membuat ketetapan menangguhkan pemilihan selama 18 bulan itu.
Tetapi, bagi bagi kelompok UMNO yang telah membuat ketetapan muktamad menolak Mahiaddin serta masih sayang kepada parti tersebut, dengan sikap yang ditunjukkan oleh RoS sekarang ini, hanya satu saja pilihan yang tinggal di tangan mereka bagi memastikan masa depan UMNO tidak terus dikafankan.
Ia tidak lain dengan mengukuhkan lagi iltizam untuk menumbangkan Mahiaddin dan PN secepat mungkin – jika boleh – sebelum terbit matahari pagi pada esok hari.
Hanya dengan segera menamatkan regim Mahiaddin ini, itulah satu-satunya jalan untuk UMNO dapat diselamatkan dan RoS ketika itu akan terjumpa semula jalan pulang ke pangkal kebenaran.
(ShahbudinHusin 11/08/2021)

5

2

votes
Article Rating
Kongsikan artikel ini


SELAIN PERTINGKAT SUNTIKAN VAKSIN, PH ULANGI TUNTUTAN PERLUNYA SUNTIKAN FISKAL RM45 BILION UNTUK RAKYAT

Majlis Presiden Pakatan Harapan mengambil maklum respon rakyat termasuk pakar pelbagai bidang terhadap pengumuman Kerajaan bahawa beberapa kelonggaran akan diberi kepada mereka yang telah menerima dua dos vaksin di negeri-negeri mengikut fasa tertentu Pelan Pemulihan Negara.
Kelonggaran ini adalah pengakuan kegagalan Kerajaan Perikatan Nasional melaksanakan Perintah Kawalan Pergerakan (PKP) dan Darurat untuk mengekang penularan wabak COVID-19 yang membunuh lebih 11,162 rakyat Malaysia dengan 1.3 juta jangkitan sehingga 10 Ogos 2021.
Walaupun ramai yang mungkin berasa lega adanya kelonggaran-kelonggaran ini, namun peringatan dari pakar kesihatan awam berkenaan sistem kesihatan awam di negeri-negeri tersebut wajib dipandang serius.
Ini termasuklah menambah peruntukan bagi rawatan COVID-19 khususnya meningkatkan jumlah katil ICU, pemekat oksigen (oxygen concentrator), menjalankan saringan ujian secara awam mengikut syor Pertubuhan Kesihatan Sedunia (WHO) iaitu “Find, Test, Trace, Isolate and Support plus vaccination” (FTTIS+V) serta lain-lain keperluan di negeri-negeri Fasa 2 sebagai langkah bersiap sedia sekiranya berlaku gelombang COVID-19 yang baharu.
Majlis Presiden juga menekankan bahawa jumlah vaksin dos pertama di negeri-negeri wajib dipertingkat segera sebelum Hari Merdeka pada 31 Ogos, terutama di Sabah yang merupakan negeri-negeri berisiko tinggi dalam jangkitan dan mempunyai peratus jumlah dos pertama paling rendah dalam negara.
Memandangkan penerima dua dos vaksin masih berisiko menjadi pembawa virus COVID-19, tidak boleh diketepikan kemungkinan gelombang baharu di negeri-negeri Fasa 2.
Memandangkan virus COVID-19 boleh tersebar sebagai titisan (droplet) atau aerosol, kami berpandangan SOP pengudaraan tempat-tempat kerja termasuk hotel dan restoran mesti dikemaskini dan dikuatkuasa dengan lebih tegas.
Insentif seperti geran, subsidi upah, utiliti dan sewa serta rebat cukai perlu diberi kepada syarikat-syarikat tersebut untuk menambah baik atau memperoleh peralatan seperti penapis udara berefisiensi tinggi (HEPA filter).
Kerajaan juga harus membantu premis-premis termasuk hotel, inap desa (homestay), dan restoran yang akan menerima pelanggan yang sudah menerima dua dos vaksin juga perlu memastikan kesemua pekerja mereka telah menerima sekurang-kurangnya vaksin dos pertama.
Pakatan Harapan mengulangi pendirian bahawa Kerajaan perlu memberi suntikan fiskal tambahan secara langsung yang lebih besar, iaitu sekurang-kurangnya RM45 bilion untuk pekerja, perniagaan dan kesihatan demi menyelamatkan nyawa dan mata pencarian, serta membantu pemulihan sektor-sektor yang telah sangat terkesan akibat PKP atau ‘total lockdown’ sejak 1 Jun 2021.
Tanpa suntikan tambahan RM45 bilion ini, jemputan untuk hanya seorang wakil Pakatan Harapan ke dalam Majlis Pemulihan Negara adalah tidak bermakna dan ditolak kerana ia bagai “melepaskan batuk di tangga” (“window-dressing”) untuk mengesahkan dasar ekonomi dan pandemik COVID-19 oleh Kerajaan Perikatan Nasional yang telah gagal.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)

5

1

vote
Article Rating
Kongsikan artikel ini


BERHENTILAH MAHIADDIN, SELAIN MENYUSAHKAN AGONG, TUNGGU 7 SEPT PUN BUKAN BOLEH MENANG UNDI PERCAYA…..

Dilaporkan undi percaya terhadap Perdana Menteri, Mahiaddin Md Yasin telah ditetap untuk dibentangkan di Parlimen pada 7 September depan.
Oleh kerana pembukaan Parlimen adalah pada 6 September yang dimulai dengan titah Yang Dipertuan Agong, bermakna usul percaya akan diadakan pada hari kedua.
Berdasarkan situasi semasa, ada dua isu yang timbul di sini:-
Pertama, berikutan pemakluman penarikan sokongan oleh 105 Ahli-Ahli Parlimen daripada blok pembangkang, disertai dengan 15 Ahli Parlimen UMNO kepada Istana Negara, ertinya sekarang ini Mahiaddin sudah pun hilang majoriti.
Dengan jumlah 120 Ahli Parlimen blok pembangkang dan UMNO yang sekarang telah menarik sokongan, maknanya yang tinggal bersama Mahiaddin cuma ada 100 saja.
Jumlah keseluruhan Ahli Parlimen ialah 222, tetapi dua orang – Batu Sapi dan Gerik meninggal dunia – jumlahnya kini hanya tinggal cuma 220.
Berikutan jumlah 220 itu, untuk memiliki majoriti mudah ialah 111.
Sedemikian itu, untuk apa lagi Mahiddin tunggu sehingga 7 September untuk mengabsahkan kedudukannya jika sekarang pun beliau sudah tahu tiada lagi majoriti berpihak kepadanya?
Bukankah sebaik mengetahui kedudukannya tiada lagi majoriti, beliau sepatutnya mesti meletakkan jawatan atau sebagai pilihan kedua, mencadangkan pembubaran Parlimen bagi PRU baru diadakan?
Memandangkan PRU tidak sesuai diadakan ketika Covid19 sedang mengganas ini, Mahiaddin sepatutnya menjadi lembut hati untuk berjiwa besar dengan meletakkan jawatan secara sukarela, bukannya terus bersikap ganas kagi mempertahankan lagi kedudukannya yang tiada majoriti itu.
Berundurlah Mahiaddin…malu orang Melayu dan pengundi Pagoh ada pemimpin berperangai degil dan tak tahu malu macam gini…
Lagi pun, nak ditunggu apa lagi?
Kalau sekarang pun sudah tiada majoriti, apakah pada 7 September nanti undi boleh bertambah melebihi angka 111?
Jika sekarang hanya tinggal 100, di mana lagi nak mencari 11 Ahli Parlimen untuk menampung kekurangan yang ada?
Apakah masih ada mana-mana Ahli Parlimen blok pembangkang dan UMNO yang pada dasarnya sudah pun memaklumkan kepada Istana Negara tentang penolakan mereka kepada Mahiaddin, sanggup beralih untuk menyokong kerajaan yang paling dibenci dan dikecam rakyat ini?
Kedua, dengan menetapkan undi percaya dibentangkan selepas titah Agong, ia dengan sendirinya memberi makna Mahiaddin dan kerajaan PN tidak menghormati atau cuba menghina titah Diraja itu.
Selepas Agong menyampaikan titahnya, sebagaimana lazimnya ia kemudian akan dibahas, diundi dan diluluskan oleh Ahli-Ahli Parlimen.
Tetapi, oleh kerana selepas titah Agong kali ini, keesokannya akan diadakan usul undi percaya, apa jadi kepada perbahasan titah Diraja itu sekiranya Mahiaddin tewas usul undi percaya?
Apakah kerajaan baru akan meneruskan perbahasan dengan titah Agong sedia ada atau Agong perlu menyampaikan titah baru yang akan disediakan oleh kerajaan baru?
Sebab itu, dalam hal ini, sebagaimana tuntutan banyak pihak, malah Istana Negara sendiri dikhabarkan membuat permintaan yang sama, penetapan usul undi percaya mesti diadakan lebih awal daripada 6 September.
Dengan usul undi percaya diadakan lebih awal, bukan saja kedudukan kerajaan yang sah lebih awal dapat diabsahkan, malah tidak memungkinkan lagi titah Agong tercemar dengan sebarang kemungkinan yang tidak baik.
Apa pun, sehingga apa yang berlaku sampai ke peringkat yang ada sekarang, semuanya adalah salah Mahiaddin 100 peratus.
Beliau sejak awal cuba mengelak dan tidak berani mengabsahkan kedudukan majoritinya di Parlimen.
Jika beliau berjiwa besar seperti Tun Hussein Onn dan Tun Abdullah Badawi yang pernah meminta kedudukan mereka sebagai Perdana Menteri disahkan di Parlimen sebaik mengambil alih jawatan ketua kerajaan, semua kekalutan dan kecelaruan ini pasti tidak berlaku.
Dengan itu juga, tidaklah jadi seperti sekarang di mana Mahiaddin adalah Perdana Menteri yang akan direkod sebagai paling menyusah dan membebankan Agong atas kedudukan baginda selaku ketua negara.
(ShahbudinHusin 12/08/2021)

4.1

9

votes
Article Rating
Kongsikan artikel ini


INSAFLAH, NASIHAT ZAHID HAMIDI KEPADA MP UMNO YANG SOKONG MAHIADDIN

Kepada Ahli Parlimen UMNO yang masih menyokong kerajaan PN pimpinan Presiden Parti Pribumi Bersatu Malaysia (PPPBM), Tan Sri Mahiaddin Md. Yasin.
Nasihat saya insafilah kewajipan dan tanggungjawab kita sebagai wakil rakyat. Wakil rakyat yang bermaksud wakil kepada rakyat. Bukan wakil kepada mereka yang gagal menjaga rakyat.
Ingatilah juga kewajipan kita sebagai wakil rakyat dari UMNO iaitu sentiasa memihak kepada rakyat, mengutamakan rakyat dan mementingkan rakyat.
Bukan memihak kepada mereka yang mahu mengekalkan penguasaan ke atas rakyat dan negara walau jelas telah gagal, membelakangi keluhuran Perlembagaan serta Institusi Diraja.
Saya percaya kini adalah masanya untuk kita membuktikan kepada rakyat bahawa kita sebagai wakil rakyat dari UMNO sanggup berpayah demi berdiri bersama rakyat.
Bukan berdiri bersama kegagalan yang menyaksikan lebih 10,000 rakyat telah kehilangan nyawa dan lebih 19,000 kes jangkitan wabak dilaporkan saban hari.
Sehingga menyebabkan Malaysia dianggap antara negara yang gagal membendung penularan pandemik dalam dunia.
Fahamilah juga pesanan Timbalan Presiden UMNO hubungan di antara Ahli MKT UMNO Malaysia dan Ahli Parlimen UMNO mestilah diharmonikan demi kepentingan parti dan negara.
Sebagai Ahli Parlimen UMNO kita sewajarnya lebih terkesan dengan kegagalan itu kerana rakyat yang menderita termasuk ahli-ahli UMNO sendiri.
Juga pengundi-pengundi UMNO di kawasan kita. Kita tahu begitu ramai rakyat termasuk ahli dan pengundi UMNO tidak mampu bekerja, menjadi miskin dan muflis.
Maka sudah tiba masa kita sebagai Ahli Parlimen UMNO menunjukkan dan membuktikan kepada rakyat bahawa kita berjuang untuk mereka.
Membuktikan perkara itu adalah mudah iaitu meninggalkan kerajaan PN yang gagal dan kembali kepada landasan perjuangan UMNO yang sebenar.
Saya mendoakan semua yang berkenaan melepasi ujian jawatan, kedudukan dan pesona yang sedang mereka lalui ketika ini.
AHMAD ZAHID HAMIDI
Presiden UMNO.

5

1

vote
Article Rating
Kongsikan artikel ini


JANGAN PERCAYA JANJI TERDESAK MAHIADDIN, BLOK PENENTANG KERAJAAN MESTI ELAK DARIPADA DILABEL PENGKHIANAT

Tiada kesimpulan lain dapat dirumuskan daripada perutusan khas luar biasa Mahiaddin Md Yasin petang tadi yang pertama kali dihiasai 9 pak pacak menteri berdiri di belakangnya, melainkan ia suatu pengakuan bahawa beliau memang sudah hilang sokongan majoriti.
Lantaran menyedari tiada lagi sokongan majoriti di belakangnya dan bimbang dikalahkan dalam undi percaya di Parlimen nanti, beliau telah membuat tujuh tawaran terbuka yang bermaksud beliau mesti dimenangkan dalam pengundian itu nanti:-
• RUU Perbekalan (Belanjawan) akan dirundingkan terlebih dahulu dengan semua Ahli Parlimen tanpa mengira parti sebelum dibentangkan di Dewan Rakyat.
• Pelaksanaan Undi 18 tanpa menunggu pelaksanaan pendaftaran automatik yang mengambil masa.
• Mengehadkan tempoh jawatan Perdana Menteri kepada dua penggal sahaja.
• Undang-undang antilompat parti akan dikuatkuasakan.
• Peruntukan tahunan yang sama kepada semua Ahli Parlimen tanpa mengira parti politik.
• Separuh daripada Jawatankuasa Pilihan Khas Parlimen diwakili pembangkang dan akan dipengeruskan oleh Ahli Parlimen pembangkang.
• Ketua Pembangkan diberikan saraan dan kemudahan yang setara dengan seorang menteri kanan.
Turut dijanjikan ialah PRU15 untuk mengembalikan hak rakyat akan diadakan pada Julai 2022.
Nampak sangat Mahiaddin ketika ini begitu terdesak dan sanggup menjanjikan apa saja, tanpa memikirkan bahawa sebahagian janjinya itu adalah merupakan rasuah terbuka yang disiarkan secara langsung ke seluruh negara.
Demi kuasa, walaupun anak ulama, Mahiaddin sanggup menawarkan apa saja untuk memastikan kuasa kekal dalam genggamannya.
Hello SPRM, bila lagi nak siasat dan tangkap Perdana Menteri yang terang-terang cuba menawarkan rasuah kepada Ketua Pembangkang?
Apakah Mahiaddin ingat Ketua Pembangkang iaitu Anwar Ibrahim penyandangnya sekarang begitu hairan dengan tawaran saraan dan kemudaan yang setara dengan menteri kanan itu?
Lagi pun, apakah janji orang terdesak macam Mahiaddin ini boleh dipercayai?
Lupakah beliau janji pemberian face mask percuma dan 150 ribu laptop sebelum ini pun tak ditunaikan lagi, inikan pula janji-janji bak bulan bintang kali ini?
Selepas disokong dan dan beliau berjaya kekal lagi sebagai Perdana Menteri, sudah tentu lain pula dalihnya nanti.
Selain itu, kenapa baru sekarang dan hanya setelah tidak mampu mengelak lagi daripada berdepan usul undi percaya, baru beliau hendak membuat janji dan tawaran yang indah-indah kepada pembangkang?
Ini dengan jelas menunjukkan Mahiaddin tidak ikhlas dan tawaran yang dibuat ini hanya bertujuan melepaskan tengkuknya saja.
Oleh yang demikian, dalam hal ini blok pembangkang mesti tegas dan bersatu hati menolak semua tawaran Mahiaddin itu.
Cuba mengekalkan lagi beliau sebagai Perdana Menteri hanya bererti meneruskan lagi era kerajaan gagal mentadbir negara ini.
Sekaligus ia juga bermakna mengekalkan kehidupan rakyat dalam derita dan sengsara tanpa pembelaan yang sewajarnya daripada kerajaan yang tiada keupayaan mentadbir negara.
Berikutan kegagalan Mahiadin dan kerajaan PN yang berlarutan sebelum ini, rakyat pada hakikatnya mahukan kerajaan dan Perdana Menteri baru mentadbir negara ini.
Waima sampai bulan Julai tahun depan sekali pun, kononnya ketika itu PRU15 akan diadakan, memberi lebih masa lagi kepada kerajaan PN dan Mahiaddin terus berkuasa, ia juga adalah suatu bentuk pengkhianatan namanya.
Blok penentang kerajaan PN, termasuk Anwar sekali pun, jika sedia menerima tawaran Mahiaddin ini, pasti rakyat juga tidak ragu-ragu menggelar mereka sebagai pengkhianat juga.
Mahiaddin yang secara terbuka memperlihatkan beliau tiada lagi sokongan majoriti, seharusnya mesti meletak jawatan atau dipaksa meletak jawatan, bukannya diselamatkan.
Tiada pilihan yang dapat membuatkan rakyat gembira melainkan blok penentang kerajaan terus dengan tekad dan iltizam untuk menghumban Mahiaddin daripada kekuasan yang diperolehinya secara pengkhianatan sebelum ini.
(ShahbudinHusin 13/08/2021)

4

5

votes
Article Rating
Kongsikan artikel ini


MENUNGGU PENGESAHAN SURAT SPEAKER KEPADA ISTANA NEGARA…

Istana tulis surat kepada Speaker Dewan Rakyat untuk minta pengesahan kedudukan sokongan pada PM8.
Surat Istana disalin kepada kedua-dua Timbalan.
Timbalan kebun durian/homestay kata dia tak nampak surat ini.
Timbalan Speaker Azalina kata memang wujud surat dari Istana ke Dewan Rakyat tersebut.
Istana minta surat pengesahan dihantar sebelum 2pm pada 10 Ogos 2021.
Seperti dilapor media, Speaker Dewan Rakyat sudahpun balas surat kepada Istana bahawa PM8 cuma ada sokongan 100 ahli parlimen.
(Mana mungkin Speaker Dewan Rakyat tak balas surat Istana?)
“12 Ogos 2021: Speaker Dewan Rakyat sahkan Muhyiddin hilang sokongan sebagai Perdana Menteri?”
https://malaysiapost.com.my/2021/08/12/speaker-dewan-rakyat-sahkan-muhyiddin-hilang-sokongan-sebagai-perdana-menteri/
Tapi speaker enggan sahkan sebab kata “dia tidak dapat memberi ulasan berkaitan isu berkenaan terutama melibatkan Istana Negara.”
““Maaf, saya tak boleh komen mengenai komunikasi rasmi saya, lebih-lebih lagi kalau dengan pihak Istana,”
https://malaysiapost.com.my/2021/08/12/saya-tidak-boleh-komen-speaker/
Surat dari Speaker ke Istana ini penting sebab ianya merupakan pengesahan rasmi Dewan Rakyat kepada Istana berhubung kedudukan PM8.
Kita sama-sama tunggu pengesahan apa yang ditulis dalam surat tersebut.
NAJIB RAZAK
Bekas Perdana Menteri.

4

4

votes
Article Rating
Kongsikan artikel ini